text:
कोसी मे बाढ़िक खतरा एहि बेर फेर बनि रहल अछि. पानिक दबाव काफी बढ़ि गेल अछि. एहन मे खबर अछि जे नेपालक कुसहा मे तटबंधक सुरक्षा मे लागल बिहार जल संसाधन विभागक इंजीनियर आओर कर्मचारी सभक संग मारि-पीट कएल गेल अछि. ई मारि-पीट ओहि ठामक लोकल बदमाश सभ कएलक. ओकरा सभ के रंगदारी चाहय छल. पुलिस मे शिकायत के बाद एकटा बदमाश पकड़ल गेल अछि. मारि-पीट के बाद तटबंध पर गश्त के काज रुकि गेल अछि. कर्मचारी सभ डरल अछि.
कुसहा चूंकि नेपाल मे अछि... एहि लेल बिहार सरकार एहि मामलाके नेपाल सरकार के संग उठाबय लेल केंद्र सरकार सं आग्रह करि सुरक्षाक पुख्ता इंतजाम करय लेल कहलक अछि. बिहार सरकार के कहनाय अछि जे तुरंत कदम नहि उठाएल गेल तं खतरा बढ़ि सकैत अछि... आओर एहि सं तटबंधक सुरक्षा पर संकट आबि सकैत अछि.
दू साल पहिने 18 अगस्त 2008 मे एहि कुसहा मे तटबंध टूटय सं कोसी मे भारी बाढ़ि आएल छल. जेहि सं पूरा मिथिलांचल मे भारी तबाही मचल छल. चारुकात पानिए-पानि भs गेल छल. जानमालक भारी नुकसान भेल छल. लोक ओहि बाढ़ि के याद कs अखनो सिहर उठैत अछि. आब नेपाल मे पानि होए के कारण कुसहा के पास कोसी पर फेर सं दबाव बढ़ल जा रहल अछि. एहि ठाम दिन राति... चौबीसों घंटा निगरानी... गश्ती के जरूरी अछि. कोनो तरहक कोताही भारि पड़ि सकैत अछि.
कोसी क्षेत्र मे पुनर्निर्माण के लेल विश्वबैंक बिहार के आठ सय करोड़ रुपया के कर्ज देत. दू साल पहिने आएल कोसी नदी मे बाढ़ि सं एकटा बड़का इलाका प्रभावित भेल छल. सहरसा... सुपौल... मधेपुरा... पूर्णिया सं लागल इलाका मे भारी तबाही भेल छल. ओहि तबाही सं लोक अखन धरि उबरि नहि पएलाह. ओना तं एहि इलाका मे सरकार के तरफ सं कई तरहक विकासक... पुननिर्माणक काज चलि रहल अछि. मुदा ओहि मे तेजी लाबय लेल राज्य सरकार के पाए के जरूरत अछि... आओर विश्व बैंक राज्य सरकार के आठ सय करोड़ के कर्ज देबय लेल राजी भs गेल अछि.
एहि संबंध मे विश्व बैंक के साउथ एशिया रिजनल को-आर्डिनेटर (डिजास्टर रिस्क मैनेजमेंट एण्ड ग्लोबल फैसिलिटी फार डिजास्टर रिस्क रिडक्शन एण्ड रिकवरी) क्रिस्टोफ पुच मुख्यमंत्री नीतीश कुमारजीक संग एकटा बैसार कएलखिन्ह. एहि मे तय भेल जे विश्व बैंक पहिल चरण मे नव मकान बनाबए लेल... टूटल-खसल मकान के मरम्मत के लेल... सड़क-पुल-पुलिया बनाबय लेल आओर लोक के जीवनयापन के लेल शुरू कएल गेल किछ परियोजना के लेल आठ सय करोड़ रूपया देत. पाए आबय के जरूरी औपचारिकता पूरा होए मे करीब तीन-चारि मास के समय लागि सकैत अछि.
विश्व बैंक के अधिकारी सभ बाढ़ि प्रभावित मधेपुरा... सुपौल के किछ इलाका के दौरा सेहो कएलखिन्ह. अखन बाढ़ि प्रभावित लोकक लेल जे काज चलि रहल अछि ओकरा सेहो देखलखिन्ह. उम्मीद कएल जा रहल अछि जे विश्व बैंक सं रुपया मिलला के बाद इलाका मे काज मे तेजी आएत.
एहि वित्तीय वर्ष के आखिर तक मिथिला मे दू टा पनबिजली परियोजना पर काज शुरू भ सकैत अछि. ई परियोजना निर्मली आओर मधेपुरा मे लागत. परियोजना 20 मेगावाट के होएत आओर एहि पर एक सय करोड़ सं बेसि के खर्च आएत. निर्मली वाला परियोजना 8 मेगावाट के आओर मधेपुरा वाला परियोजना 12 मेगावाट के होएत. उम्मीद अछि जे बिहार के मुख्यमंत्री अगिला मास इलाका के दौरा पर आएताह ताहि समय ओ एकर घोषणा कs सकय छथिन्ह. एहि पनबिजली घर सं बिजली बनय मे करीब तीन साल के समय लगि सकैत अछि. एहि परोयजना के नाबार्ड के सहयोग सं पूरा कएल जाएत.
बिहार मे बाढ़ि के हालत मे कोनो सुधार नहि भ रहल अछि. दरभंगा... मधुबनी... सीतामढ़ी... समस्तीपुर... मुजफ्फरपुर... सहरसा... अररिया... किशनगंज... कटिहार... पूर्णिया मे बाढ़ि के कारण लोक परेशान छथिन्ह. कोसी.. कमला बलान... भूतही बलान... बागमती.. अधवारा समूह के नदी... महानंदा... कनकई सभ नदी के पानि सं लोक परेशान छथिन्ह. किछ दिन पहिने सूखा सं परेशान लोक पानिके लेल आकाश के तरफ देखय छलखिन्ह मुदा एहन पानि आएल जे घिना गेल. लोक के सामने जिनगी जीवय के सवाल ठाड़ भ गेल अछि.
मिथिला के एकटा बड़का इलाका पानि के कहर सं प्रभावित अछि. कटिहार मे महानंदा के बांध टूटला सं कई गाम मे पानि घुसि गेल अछि. बांध अमदाबाद के पास टूटल अछि. एहि सं हजारों लोक प्रभावित भेल छथिन्ह. बांध टूटला के बाद पानि अएला सं हिनकर सभ के खेत... घर... दलान सभ डूबल अछि. खुलल आसमान के नीचा रहय लेल विवश छथिन्ह. खाए-पिबए के संकट से ठाड़ भs गेल छनि. अखन धरि कोनो मदद नहि पहुंचलन्हि.
किछ लोक के जे सरकार के तरफ सं राहत आओर बचाव के नाम पर चूड़ा.. गुड़ मिल रहल अछि ओ नीक क्वालिटी वाला नहि अछि. एकदम घटिया अछि. एहने बात दोसर अनाज के सेहो अछि. एहने समय मे घटिया माल के नीक दाम पर निकालि देल जाएत अछि. मुदा जतय किछ नहि होए ओतय बासी खाना सेहो नीक लगैत अछि. भूख जे नहि कराबय.
हमर गाम जाए के रास्ता बंद भs गेल अछि. बाढ़ि अएला सं सड़क पर पानि बहि रहल अछि. सड़क टूटि गेल अछि. हमर गाम केवटी दरभंगा सं जयनगर वाला राष्ट्रीय राजमार्ग 105 पर अछि. केवटी दरभंगा सं 16 किलोमीटर उत्तर मे अछि. एहि ठाम प्रखंड आओर अंचल कार्यालय अछि. केवटी सं दरभंगा के बीच खिरमा आओर कोयलास्थान के पास पानि सड़क पर आबि गेल अछि. एहि के कारण रास्ता बंद अछि. ओना हमर गाम सं रहिका द मधुबनी जा फेर दरभंगा पहुंचि सकय छी. ओम्हर के रास्ता अखन बंद नहि अछि.
हमर ब्लॉक मे जे बाढ़ि आएल अछि ओहि मे फंसल लोक के सुरक्षित स्थान पर पहुंचाबय आओर राहत के लेल राष्ट्रीय आपदा नियंत्रण फोर्स के जवान काज मे लागल छथिन्ह. हिनका सभ के पास दसटा मोटरवोट सेहो छनि. टीम मे 60टा जवान छथिन्ह. टीम खुद त दरभंगा के पॉलिटेक्निक कॉलेज मे ठहरल अछि मुदा पीड़ित लोक के ठहराबय... रहय... राहत... बचाव के लेल राम जुलुम हाई स्कूल केवटी- बनवारी... रामरिख सुन्दरी कन्या उच्च विद्यालय केवटी आओर दरभंगा बाजार समिति मे व्यवस्था कएल गेल अछि. एक बात अछि जे लोक के मदद के लेल गाम के लोक सभ सेहो बढ़ि-चढि कs आगां आबय छथिन्ह. पिछला बेर आएल बाढ़ि मे लोक सभ पीड़ित लोक के खूब बढ़ि चढि कs मदद कएने छलखिन्ह.
ओना केवटी मे बाढ़ि के पानि आबय के खबर के संग प्रशासन तुरंत हरकत मे आएल. कमिश्नर साहेब खुद दौरा कएलखिन्ह. प्रखंड विकास पदाधिकारी के लोक सभ के कोनो दिक्कत नहि होए एकर ध्यान राखल लेल कहलखिन्ह. डीएम साहेब सेहो स्थिति के जायजा लेलखिन्ह. मुदा डीएम साहेब जे कहलखिन्ह ओहि सं लोक सभ किछ खिसिआ सेहो गेलखिन्ह. डीएम साहेब सं सहारा समय के रिपोर्टर अजय मोहन प्रसाद जी पूछलकिन्ह सर राहत किएक नहि शुरू कएल गेल अछि त ओ कहलखिन्ह जे राहत के लेल जतेक होबाक चाही ओतेक नहि भेल अछि अखन. राहत के लेल लोक के चारू कात सं फंसल होबाक चाही... एहन स्थिति होए जे लोक पाई रहैत सामान नहि खरीद पाबय... असहाय होए. किछ करय लाएक नहि होएथिन्ह. ई त अजीब बात अछि न?
एम्हर लाघा के पास बागमती के दबाव सेहो बढ़ि गेल अछि. दरभंगा शहर पर सेहो दबाव बनल अछि. धोई घाट के पास तटबंध टूटला सं रेडियो स्टेशन मे सेहो पानि घुसि गेल... पानि बढ़ला पर प्रसारण सेहो बंद करय पड़ि सकैत अछि. कइटा गाम मे सेहो पानि घुसि गेल अछि. दरभंगा जिला के कुशेश्वरस्थान... धनश्यामपुर... कीरतपुर... गौड़ाबौराम... केवटी... जाले मिला कs करीब 12 प्रखंड बाढ़ि सं प्रभावित अछि.
बाढ़ि सं दरभंगे नहि मधुबनी... समस्तीपुर.. सहरसा... पुर्णिया... सुपौल... अररिया... किशनगंज... कटिहार... खगड़िया... पूर्वी चम्पारण सभतर कई गाम मे पानि घुसल अछि. कहि सकय छी उत्तर बिहार के एकटा बड़का इलाका बाढ़ि सं प्रभावित अछि. एकरा लेल पिछला किछ दिन भेल खूब जोरगर... झमैटगर पानि आओर नेपाल दिस सं छोड़ल गेल पानि जिम्मेदार अछि. सभ नदी के पानि उफान मारि रहल अछि. जलस्तर खतरा के निशान सं ऊपर बनल अछि. कमला बलान... भूतही बलान... कोसी... बागमती... कनकई... बकरा... परमान... अधवारा... महानंदा सभ नदी के पानि तबाही मचौने अछि. सूखा के बाद आएल एहि बाढ़ि सं लोक पर दु-तरफा मारि पड़ल अछि.
दरभंगा मे बाढ़ि के हालत गंभीर बनल जा रहल अछि. जिला के कई इलाका मे पानि धुसि गेल अछि. शहर के निचला इलाका मे सेहो बागमती के पानि आबि गेल अछि. जिला के करीब दर्जन भर ब्लॉक के गाम बाढ़ि के पानि मे डूबि गेल अछि. केवटी... जाले... कुशेश्वरस्थान... बिरौल... घनश्यामपुर... कीरतपुर के हाल खराब बनल अछि. सरकारी मदद नहि के बराबर अछि. एहि सं लोक मे काफी गुस्सा अछि. दरभंगा सं हमर गाम केवटी जाए के बीच मे खिरमा के पास सेहो रोड पर ठेहुन भर पानि बहि रहल अछि. लोक के अनाय-जनाय रुकल पड़ल अछि. किछ लोक हिम्मत कs क आबिओ जा रहल छथिन्ह त भगवान के नाम लs क. ई दरभंगा-जयनगर के जोड़य वाला हाइवे अछि. मुदा एकर हाल कोनो खरंजा वाला रोड सं सेहो बदतर बनल अछि. कमिश्नर साहेब एहिठाम आबि लोक सभ के मदद देबय के ... राहत बांटय के निर्देश देलखिन्ह मुदा सभ देखावटी काज भs रहल अछि.
रोड सं दूर गाम के लोक सभ अपन माल मवेशी... धिआ-पुता... परिवार के लs क रोड पर आबि गेल छथिन्ह... स्कूल मे शरण लेने छथिन्ह. एक गप अछि जे एहन हाल मे लोक एक दोसरा के मदद करय लेल सेहो आगां आबय छथिन्ह. ओना किछ लोक एहनो समय मे फायदा उठाबय चाहय छथिन्ह. सामान सभ के दाम दोगुना- तिगुना मांगय छथिन्ह.
पिछला कई दिन भेल झमैटगर पानि के कारण स्थिति आओर खराब भेल अछि... दोसर नेपाल दिस सं सेहो पानि के अनाय जारी अछि. बागमती... कमला बलान... भूतही बलान... कोसी सभ मे पानि उफान मारि रहल अछि. पानि घुसि जाए के कारण कइटा गाम टापू जका बनि गेल अछि. लोक के आबय जाए के सहारा बस नाव अछि. मुदा नाव नहि होनाए सेहो एकटा समस्या अछि.
कोसी मे आएल 18 अगस्त के बाढ़ि सं सहरसा... मधेपुरा... सुपौल... अररिया आओर पूर्णिया के करीब पैंतीस लाख लोक प्रभावित भेलाह. ओना एकर असर दोसर इलाका पर सेहो पड़ल मुदा ई पांच टा जिला सभ सं बेसि प्रभावित छल. करीब ढ़ाई हजार करोड़ रुपया के नुकसान के आकलन कएल गेल. बाढ़ि अएला के बाद शुरू मे त एकरा छोट-मोट हर साल आबय वाला बाढ़ि कहि टालय के कोशिश करल गेल मुदा भारी नुकसान के देखला के बाद नेता सभ के दौरा शुरु भs गेल. प्रधानमंत्री सेहो अएलाह. राष्ट्रीय आपदा घोषित कएलखिन्ह. मुदा मनमोहन सिंह के लौटला के बाद जेना हुनकर घोषणा सेहो लौटि कs दिल्ली चलि गेल.
बिहार के कोसी बाढ़ि के राहत... बचाव के लेल केंद्र सं कोनो विशेष पैकेज नहि मिलल. बस राजनीति होएत रहल. लोक के हमदर्द बनय के दावा करय वाला कांग्रेस कतेक बेदर्द भs गेल जे कोनो पैकेज... मदद के घोषणा नहि कएलक. ओ त दुनिया भर सं लोक सभ आगां अएलखिन्ह. मदद के लेल हाथ बढ़ैलखिन्ह. बिहार के लोक सभ सेहो एहि आपदा के घड़ी मे एकजुट रहलाह. राहत शिविर मे सेहो सभ बंधन टूटि गेल... सभ एक. अमीर-गरीब... ब्राह्मण आओर बहुजन समाज... पंडित-मौलवी सभ एके ठाम. कि मालिक... कि नौकर...सभ एक जकां. संकट के घड़ी मे एहन प्रेम शायदे देखय के लेल मिलैत अछि. सभ एक दोसरा के मदद के लेल आगां अएलखिन्ह. एक दोसरा के सहारा देलखिन्ह. हाथ थामलखिन्ह. नोर पोछलखिन्ह... भरोस देलखिन्ह.
मुदा कई ठाम सं लूट-खसोट के सेहो खबर आएल... बरजोर लोक के राहत सामान लूटय के खबर सेहो आएल. छीना-झपटि के सेहो पता चलल. राहत मे भेदभाव के खबर सेहो आएल. जे भेल राहत- बचाव शुरू भेल... चलल. मुदा आई साल भर बादो बाढ़ि के निशान नहि मिटल अछि. सड़क...पुल... रेल...घर-दलान...दफ्तर... स्कूल के जे नुकसान भेल ओकरा अखन धरि मरम्मत नहि कएल गेल अछि. कछुआ गति सं काज चलि रहल अछि. केंद्र आओर राज्य के राजनीति मे लोक पिसा रहल अछि. पिछला साल बाढ़ि सं डूबल इलाका एहि बेर सूखा सं दू-चारि भ रहल अछि. जे खेत मे अखन फसल लहलहाएत छल ओ खेत बालूक रेत सं भरल अछि. बाढ़िक पानि गेलाह...सूखएलाह के बाद लोक के पता चललन्हि जे हुनकर खेत...खलिहान...दलान सभ बालू सं... रेत सं भरि गेल अछि. खेतक आड़ि... आड़ि नहि रहल... कोन खेत ककर छल तकर ठिकान नहि रहल
पिछला साल बाढ़िक कहर... एहि बेर सूखा के कहर...कई ठाम पानि भेल... आ बाढिक पानि आएल मुदा खेत मे बालू भरल होबाक के कारण किछ कओ नहि सकैत छथिन्ह. कि कएल जाए ? किछ कएल त नहि जा सकैत अछि मुदा कतहुं जाएल त जा सकैत अछि. बाढ़ि आएला के बाद इलाका सं पलायन के एकटा आओर दौर शुरू भ गेल. लोक सभ गाम-घर छोड़ि दिल्ली... पंजाब... हरियाणा दिस पराय लगलाह... ई पेट जे नहि कराबय ? आब त एहन हाल अछि जे कइ गाम मे मर्द... पुरुष मिलबे नहि करताह... सभ बाहर चलि गेल छथिन्ह.
एहन मे जखन केंद्र सरकार... मनमोहन सरकार राजनीति करि रहल अछि... विशेष पैकेज नहि द रहल अछि. मदद करबा मे वित्त मंत्री प्रणब दा कंजूसी बरैत रहल छथिन्ह. हमरे सभ के एक बेर फेर सं आगां आबय पड़त. अहां सभ एक बेर फेर सं हिम्मत करु. एहि ठाम के विकास के लेल आगां बढुं. लोक के हाथ थामय लेल आगां बढुं. कमानाय... खनाय सं सभ दिन होएत रहत... किछ पुण्य के काज सेहो कs लिअ. आगा बढुं... दोस्त... मित्र... एनजीओ... बड़का-बड़का कंपनी... बाबा लोक के एहि ठाम लाउ. विकास के बयार बहाउ. केंद्र के बता दिओ जे हमहुं किछ कम नहि छी... ठानि लेब त बिहार के बदलि देब. पहिल भाग
18 अगस्त... मिथिला के लोक एहि तारीख के कहिओ भूलि नहि सकय छथिन्ह. बिहार के लेल शोक मानल जाए वाला कोसी एहि दिन सच मे लाखों लोक के लेल एकटा बड़का शोक लs क आएल. विनाश के एहन लीला एहिठाम कहिओ नहि भेल छल. ओना त एहि इलाका के लोक के लेल हर साल आबय वाला बाढ़ि के पानि एकटा नियति जका बनि गेल अछि. मुदा पिछला साल 18 अगस्त के जे भेल ओहन विपत्ति लोक के हाड़-मांस कंपा देबय के लेल काफी अछि.
ओना त पिछला साल आएल बाढ़ि मे सैकड़ो लोक डूबि गेलाह... सैकड़ों माल-मवेशी बहि गेल... हजारों लोक दहा गेलाह. मुदा सरकारी तौर पर देखल जाए त करीब साढ़े पांच सय लोक डूबि गेलाह... करीब पौने दू सय लोक के अखन धरि कोनो थाह-पता नहि छनि... 20 हजार सं बेसि माल-जाल बहि गेल. जे नहि रहलाह हुनकर आत्मा के भगवान शांति प्रदान करथुन्ह. मुदा जे बचि गेलाह हुनको जिनगी कोनो नरक सं कम के नहि रहल. परेशान लोक के त एतेक धरि कहनाय छनि जे अगर जीनाए एकरे कहय छै त एहन जिनगी सं मरनाए भला.
हाल त एहन अछि जे लोक पिछला साल के फेर सं यादों नहि करय चाहय छथिन्ह. किएक त ओकरा याद करला सं साल भर मे जे जख्म कनि भरल छनि ओ फेर सं फपदय लागय छनि... ओ फेर सं जिनगी मे हलचल मचा दैत छनि. 18 अगस्त 2008 के ओ दिन याद करनाय...कोनो तूफान के सामना करनाय सं कम नहि अछि. कुसहा मे बांध टूटला सं सुपौल... मधेपुरा... सहरसा... अररिया... आओर पूर्णिया के सैकड़ों गाम-घर एहा पानि मे बहि गेल जेना खर-पतवार... पुआल बहैत अछि. सड़क...पुल... रेलक पटरी सभ पानिक फोर्स मे कतs गेल तकर कोनो नामोनिशान नहि रहल. गाछ-बिरिछ... घर-द्वार... दलान सभ दहा गेल... धारक आगां जे आएल सभ बहि गेल. कि कमजोर... कि बरजोर... कि हिंदू... कि मुसलमान... कि धनिक... कि गरीब... कि बच्चा... कि सयान... कि बूढ़. सभ बहि गेलाह. ककरो संग कोनो फर्क नहि. सभ घास-पात जकां बहि गेलाह. कोसी के पानि के एहन उफनैत धारि आई धरि लोक कहिओ नहि देखने छलखिन्ह. दोसर भाग
नेपाल मे भs रहल मूसलाधार पानि सं कोसी के जलस्तर बढ़ि गेल अछि. लोक के कहनाय अछि जे एतेक पानि त पिछला साल तखनो नहि छल... जखन बाढ़ि आएल छल. नदी के जलस्तर के बढ़ैत देखि सरकार कोसी क्षेत्र के सभ अधिकारी आओर प्रशासन के सतर्क करि देलक अछि. इंजीनियर सभ सं सेहो चौबीसों घंटा निगरानी करय के लेल कहि देल गेल अछि. बाढ़िक खतरा देखैत लोक सभ सेहो एहि बेर किछ बेसिए सतर्कता बरति रहल छथि. लोक सभ आपात स्थिति के लेल राशन-पानिक जोगाड़ करय मे लागि गेल छथिन्ह. सावन के एहि मास मे बाबा भोलेनाथ के सेहो पूजा-पाठ करि रहल छथिन्ह. भगवान सं प्रार्थना करि रहल छथिन्ह जे पिछला साल जकां तबाही एहि साल नहि दिखबिअह हे भोलेनाथ.
मुदा अहां एकरा कि कहबय जे जतय एकटा इलाका पर बाढ़ि के संकट अछि ओतय मिथिला... बिहार के एकटा बड़का इलाका सूखा के चपेट मे अछि. खेत मे दरार फाटि रहल अछि. फसल जरि रहल अछि. लोक के सामने खाए-पिबय के संकट उत्पन्न भ रहल अछि. पानि नहि भेल त खेती केना होएत आओर जीवन केना कटत. सिंचाई के लेल सरकार के तरफ सं ग्रामीण इलाका मे बिजली देबय के बात कहल गेल अछि. मुदा अखनो कतेक एहन गाम अछि जतय बिजली के पोल तक नहि गड़ल अछि.
हमर गाम मे करीब 35- 40 साल पहिने बिजली आएल छल. मुदा ओकर बाद आस- पास के गाम मे अखन धरि पोल तक नहि लागल अछि. गाम मे ब्लॉक... अंचल कार्यालय... थाना... अस्पताल... बैंक... टेलीफोन एक्सचेंज... पोस्ट ऑफिस सभ अछि. मुदा एक किलोमीटर भीतर के दोसर गाम सभ मे अखन धरि बिजली नहि पहुंचल अछि. आजादी के एतेक वर्ष बाद एकरा कोन विकास कहबय?
केंद्रीय जल संसाधन मंत्री पवन कुमार बंसल रवि दिन कुसहा आओर भीमनगर के कोसी बराज के दौरा कएलाह. बंसलजी के संग नेपाल के जल संसाधन मंत्री बालकृष्ण खांड सेहो छलखिन्ह. दौरा मे बांध के मरम्मत... रखरखाव आओर सुरक्षा कार्य के जायजा लेलखिन्ह. बिहार के जल संसाधन मंत्री विजयेन्द्र प्रसाद यादव के एहिठाम नीक सं काज कराबय के लेल सराहना सेहो कएलखिन्ह. केंद्रीय मंत्री एहि ठाम के इंजीनियर आओर अफसर सभ के निर्देश देलखिन्ह जे बांध के सुरक्षा के काज नहि रुकबाक चाही... हर वक्त सतर्क रहय के जरूरत अछि. एहि बात पर नजर राखल लेल सेहो कहलखिन्ह जे कतहुं कटाव त नहि भ रहल अछि. एहि दौरा मे जल संसाधन मंत्री पवन कुमार बंसल जी नेपाल के प्रधानमंत्री माधव कुमार नेपाल सं सेहो भेंट करलखिन्ह आओर कोसी बांध पर चर्चा कएलखिन्ह. नेपाल के प्रधानमंत्री हुनका सभ तरह सं सहयोग के भरोस देलखिन्ह. आब कोसी पर चौबीसों घंटा निगरानी कएल जाएत.
पिछला साल 18 अगस्त के कुसहा मे बांध टूटला सं उत्तर बिहार के एकटा बड़का इलाका मे भारी तबाही भेल छल. सहरसा... सुपौल... अररिया... पूर्णिया... मधेपुरा मे जान-माल के भारी नुकसान भेल. बाढ़िक पानि सं लाखों लोक के जीवन नरक बनि गेल छल. प्रधानमंत्री बाढ़ि के राष्ट्रीय आपदा घोषित कएने छलखिन्ह. आब ओहि कटाव के पूरा तरह सं बांधि देल गेल अछि. ओर सरकार के दावा अछि जे एहि बेर बांध सं कोनो खतरा नहि अछि.
बिहार सरकार के जल संसाधन मंत्री विजेन्द्र यादव के कहनाय छनि के एहि बेर कोसी सं बाढ़ि के खतरा नहि अछि. कोसी के जतेक मरम्मत के काज छल ओकरा दुरुस्त करि लेल गेल अछि. मंत्री जी के इहो कहनाय छनि जे कोसी बराज मे जे फाटक फंसल अछि आ बंद अछि ओकरा ठीक करय लेल इंजीनियर... मैकेनिक के भेज देल गेल अछि. आओर एकरा जल्दीए ठीक करि लेल जाएत. मुदा नेपाल सं पानि छोड़ला के कारण... आओर बरसाती पानि आबय के कारण बिहार मे नदी सभ के जलस्तर बढ़ि रहल अछि. पानि बढ़ैत देखि लोक चिंतित छथि आओर सुरक्षित स्थान दिस जाए लगलाह . बाढ़ि वाला इलाका सं लोक के पयालन शुरू भ गेल अछि.
सरकार केतबो किछ कहैत रहौ... जमीन पर ओ चीज नहि देखाएत अछि. बिहार मे सिर्फ कोसीए नदी नहि अछि... बागमती.... कमला बलान... भूतही बलान... गंडक हर साल अपना संग भारी तबाही लाबैत अछि. उत्तर बिहार के हर साल बाढ़िक मारि झेलय पड़ैत अछि. तबाही झेलनाय लोक के लेल एकटा नियति बनि गेल अछि. सरकार केतबो मदद... सहायता... राहत के बात करत... अहां जखन प्रभावित इलाका मे जाएब तखन स्थिति के भयावहता के पता चलत. लागत नहि जे सरकार के तरफ सं किछ भ रहल अछि. लोक सभ केहुना बांध पर... स्कूल मे... सरकारी भवन मे... डीह पर शरण लेने रहय छथिन्ह. कोसी... बागमती आओर कमला बलान के पानि बढ़ला सं अखने कइटा इलाका मे पानि घुसि गेल अछि. कटाव भ रहल अछि. लोक सभ अपन जरूरी सामान लs घर छोड़ि भागि रहल छथिन्ह. प्रशासन के तरफ सं मदद के दावा कएल जा रहल अछि मुदा लोक के कष्ट कम नहि भ रहल अछि.
कई इलाका मे जतय अखन बाढ़ि नहि आएल अछि ओतय के लोक नदी के पानि के कटाव सं डरल छथिन्ह. कटाव एतेक तेजी सं भ रहल अछि जे धार एक-एक... दू-दू किलोमीटर तक एम्हर-ओम्हर भ गेल अछि. लोक के खेत... खलिहान... घर –द्वार सभ धार मे चलि गेल अछि. अखन त लोक के ध्यान केहुना के खुद के... परिवार के... माल-जाल के बचाबय के छनि... मुदा जखन बाढ़ि के बाद... पानि कम भेलाह के बाद लौटता त धार मे... कटाव मे सभ किछ बहि गेल रहत... तखन कतs रहल जाए सेहो एकटा प्रॉब्लम अछि. केंद्र आओर राज्य दुनु के तरफ सं किछ ठोस करय के जरूरत अछि. मुदा सभ किछ राजनीति मे फंसि जाएत अछि. पार्टी- पॉलिटिक्स मे अटकि जाएत अछि. आओर एहि मे मारल जाएत अछि आम लोक.
ओना त कोसी बिहारक शोक कहले जाएत अछि. एहि नदी मे हर साल बाढ़ि त आबिते अछि. मुदा पिछला साल कुसहा मे बांध टूटला सं जे तबाही भेल ओ लोक के दिल-दिमाग मे एहन बैसि गेल अछि जे मिट नहि पाबि रहल अछि. आओर आब बरसात... पानि अनाय शुरू भेला के बाद लोकके धड़कन फेर तेज भ गेल अछि. हरदम दिल धक-धक करैत रहय छनि. ओना सरकार के कहनाय अछि जे बांध के सभ काज ठीक भ गेल अछि... आ खतरा के कोनो बात नहि अछि. मुदा लोक एहि बेर कोनो चांस नहि लेबय चाहय छथिन्ह. ओ बाढि सं निपटय के तैयारी मे खुद लागि गेलाह अ.
बाढ़िक खतरा देखैत लोक सभ ऊंच स्थान के खोजि लेने छथि. किछ त पानि बढ़य के संग ऊंच स्थान दिस जाय के तैयारी मे सेहो छथि. किछ लोक के जिनकर रिश्तेदार सभ एहन ठाम छथिन्ह जिम्हर बाढ़ि नहि आबैत अछि. ओम्हर जाय के तैयारी मे छथि. किछ के त मामा गाम... पिसा गाम सं बजाहट आबि गेल छनि... जे कोनो रिस्क नहि लेबय के जरूरत नहि छै... सभ कोई चलि आबह. किछ लोक जे रोज कमाय-खाय वाला छथि... बाढ़िक दिन बिहार सं बाहरे जनाइए बेहतर मानैत छथि. ओ सोचय छथि गाम –घर मे परेशानी झेलय सं नीक बाहरे जनाए अछि. फेर गाम-घर के दूर-दराज के इलाका के लोक सभ जिनका पास नीक सं राहत-पुनर्वास के मदद नहि पहुंचलन्हि ओ सेहो सुरक्षित स्थान दिस जनाइए भलाई समझय छथिन्ह.
एम्हर बाढ़िक मौसम नजदीक आबय के संगहि... लोक सभ राशन के सामान जोड़य मे लागि गेलाह अ. बाढ़ि के समय त एहनो खबर आएल छल जे कतेक रास लोक के त कई-कई दिन तक पात चबा क गुजारा करय पड़लन्हि. एहि लेल लोक सभ एहि बेर पहिनहि सं जोगाड़ मे लागि गेलाह अ. मटिआ तेल... कड़ुआ तेल... चाउर... आटा... दालि... चना... सत्तू... चूड़ा... गुड़... चीनी... नमक... मसाला... माचिस... मोमबती... आओर दोसर किराना के सामान जे जीवन बचाबय के लेल जरूरी अछि... जमा करय लगलाह अ. किछ जरूरी दवा सभ सेहो राखि ल रहल छथिन्ह. नहि जाने कखन कि जरूरत पड़ि जाए.
कोसी बराज के बारह नम्बर फाटक टूटि गेल. फाटक के उठाबय-गिराबय वाला जे काउंटर वेट होएत अछि ओहे टूटि गेल. ओकरा टूटला सं फाटक नदी मे गिर कs तिरछा भs कs फंसि गेल अछि. एकरा टूटि कs फंसला सं बगल वाला ग्यारह नंबर फाटक सेहो फंसि गेल अछि... आओर काम करनाय बंद करि देने अछि. ई दुटा फाटक के बंद होए सं कोसी बराज के कुल चारि टा फाटक खराब भs गेल अछि.
कोसी बराज मे कुल 56 टा फाटक अछि. एहि मे दुटा फाटक त करीब 27 साल सं खराब पड़ल अछि. एकर सात आओर आठ नम्बर फाटक 1982 सं बंद अछि. लापरवाही के अंदाजा अहां एहि सं लगा सकय छी जे एहिठाम केना काज होएत अछि. 27 साल सं दुटा फाटक बेकार बंद पड़ल अछि मुदा अखन धरि ठीक नहि कएल गेल अछि. आब ओहि मे टुटा ओर बेकार भs गेल अछि... देखबाक चाही ई कहिआ तक एहिना पड़ल रहत.
असल मे ई सभ नीक सं रख-रखाव आओर मरम्मत नहि भेलाह के कारण अछि. आओर एहि ठाम जे ट्रेंड इंजीनियर... जूनियर इंजीनियर होबाक चाही... हुनकर कमी अछि. हिनका सभ के कमी के कारण एहिठामक मशीन सभ के अट्रेंड... अकुशल लोक सभ चलाबैत छथिन्ह जेहि के कारण बीच-बीच मे छोट-मोट चीज होएत रहैत अछि. जे बाद मे विस्तार ल लैत अछि. जकरा परेशानी आम लोक के भुगतय पड़ैत छनि
एहिठाम के 56 टा फाटक मे जे फाटक अछि ओ सभ लोहा... इस्पात के बनल अछि. एकटा फाटक के लम्बाई 60 फीट आओर चौड़ाई 21 फीट अछि. वजन करीब 28-28 टन... एकरा लोहा के रस्सी सं ऊपर उठाएल आ गिराएल जाएत अछि. नीक सं एकरा रखरखाव नहि भेलाह पर परेशानी होएत रहैत अछि. एहि फाटक के जतय सं कंट्रोल कएल जाएत अछि ओ कंट्रोल सिस्टम सेहो करीब 21 साल सं खराब पड़ल अछि.
ओना तकनीकी जानकार सभ के कहनाय छनि जे फाटक के खराब भेलाह सं फिलहाल कोनो दिक्कत नहि अछि मुदा जे रफ्तार सं पानि बढ़ि रहल अछि. ओकरा देखैत त लागय अ जल्दी किछ नहि कएल गेल त परेशानी बढ़ि सकैत अछि. आओर हालात बे-संभार भs सकैत अछि. लोक के दिमाग सं अखन धरि कोसी के पिछला साल के खौफ दूर नहि भेल अछि. एहन मे एहि तरहक लापरवाही के कि कहल जाए?
खबर अछि जे केंद्रीय जल संसाधन मंत्री पवन कुमार बंसल 12 तारीख के कुसहा इलाका के दौरा करताह. पिछला साल 18 अगस्त के एहिठाम बांध टूटला सं उत्तर बिहार के एकटा बड़का इलाका पानि मे बहि गेल छल. कोसीक बाढ़ि सं भारी तबाही भेल छल. ओना सरकार के कहनाय अछि जे बांध के मरम्मत के सभ काज पूरा कs लेल गेल अछि. आओर डरय के कोनो गप नहि अछि. मुदा आई-काल्हि नेपाल मे भs रहल दिन-राति मुसलाधार पानि सं हालात एक बेर फेर खराब भेल जा रहल अछि. नेपाल सं आबय वाला कोसी आओर दोसर नदी मे पानि उफान पर अछि. जलस्तर बढ़ल जा रहल अछि. नेपाल के नदी मे पानि छोड़ला सं कइटा इलाका मे पानि सेहो घुसि गेल अछि. लोक सभ सुरक्षित स्थान पर जाए लगलाह अ. जलस्तर बढ़ला सं सरकार आओर प्रशासन सेहो सतर्क अछि. ओना कुसहा मे बांध पर काज करय वाला इंजीनियर के संग नेपाल के तरफ सं परेशानी सेहो आबय के खबर अछि. खबर अछि जे इंजीनियर सभ के संग मारिपीट सेहो कएल गेल. एकरा गंभीरता सं लैत केंद्र सरकार कुसहा के बांघ के स्थिति के बारे मे राज्य सरकार से रोज रिपोर्ट देबय लेल कहलक अछि. केंद्र के तरफ सं बिहार सरकार ओर नेपाल के राजदूत सं सेहो बातचीत कएल गेल अछि.
नेपाल मे मुसलाधार बारिश के बाद कोसी मे एक लाख चौंसठ हजार क्यूसेक पानि छोड़ला सं सुपौल... अररिया के कइटा इलाका मे पानि घुसि गेल. पानि छोड़ला सं कोसी नदी के जल स्तर बढ़ि रहल अछि. पानि उफान मारि रहल अछि. एहि सं लोक के एक बेर फेर सं बाढ़िक भय सताबय लागल अछि. ओना अखन त मानसून शुरूए भेल अछि. आब त पानि होएते रहत एहन मे कोसी के जल स्तर आओर बढ़त.
गाम मे पानि घुसला के बाद पहिने त लोक सभ मे हरबर्री... कोहराम जकां मचि गेल. लोक सभ केहुना कs घर–द्वार छोड़ि ऊंच ठाम चलि गेलाह. मुदा ऊंच जगह पर हिनका सभ के रहय के लेल कोनो खास व्यवस्था नहि अछि. बारिश के मास मे घर के बाहर रहनाय जीवन के एकटा संघर्ष अछि.
पिछला साल 18 अगस्त के आएल बाढ़ि सं इलाका के लाखों लोक बेधर भs गेल छलाह. जान-माल के भारी नुकसान भेल छल. सैकड़ों लोक... माल-मवेशी पानि मे बहि गेलाह. कतेक घर... पुल दहा गेल. सड़क... रेलक पटरी सभक नामोनिशान नहि रहल. चारुकात पानिए-पानि. ओहन मे नेपाल मे दिन राति भ रहल पानि सं... आओर नदी मे पानि छोड़ला सं लोक सभ चिंतित छथिन्ह.
ओना पिछला साल के बाढ़ि के बाद सरकार एहि बेर कोनो रिस्क नहि लेबय चाहैत अछि. प्रशासन के पूरा अमला के कोनो स्थिति सं निपटय के लेल सतर्क करि देल गेल अछि. इंजीनियर सभ के सेहो बांध... तटबंध पर ध्यान देबय लेल कहि देल गेल अछि. मधेपुरा... सुपौल... सहरसा... पूर्णिया आओर अररिया इलाका मे प्रशासन के ओर सं बाढ़िक स्थिति सं निपटय के तैयारी कएल गेल अछि. सरकार के कहनाय अछि जे कोसी के बांध सुरक्षित अछि आओर लोक के धबराय के जरूरत नहि अछि. ज्यादा पानि छोड़ला सं बांध के कोनो नुकसान नहिं होएत. बांध के काफी मजबूत क देल गेल अछि.
भगवान करय एहि बेर बांध नहि टूटय. सभ किछ नीक रहय. लोक के बेसि परेशानी नहि होए. अपना सभ त प्रार्थना करिए सकय छी. शेष त ऊपर वाला के हाथ मे अछि. ओना सरकार.. प्रशासनिक अमला के सेहो सदिखन तत्पर आओर सतर्क रहय पड़तन्हि. आपात स्थिति के लेल हर वक्त तैयार रहय पड़तन्हि.
कोसी मे पिछला साल आएल बाढ़ि के बाद जे काज होबाक छल ओकरा पूरा करि लेल गेल अछि. ई कहनाय छनि केंद्रीय जल संसाधन मंत्री पवन कुमार बंसल जीक. बंसल जीक कहनाय छनि जे कुसहा मे डेढ़ किलोमीटर के करीब जे बांध टूटल छल ओकरा बना लेल गेल अछि. एकरे संग कोसी अपन पुरान रास्ता पर आबि गेल अछि. कोसीक धार आब पुरान रास्ता पर बहि रहल अछि. पिछला साल कुसहा मे बांध टूटला सं जान-माल के भारी नुकसान भेल छल. बाढ़ि के राष्ट्रीय आपदा घोषित करि देल गेल छल. बाढ़ि के याद करि लोक अखनो सिहरि उठय छथिन्ह. सरकार के तरफ सं जे कहल जाए मुदा स्थानीय लोक के कहनाय छनि बाढ़ि सं बचाव के लोल अखनो काफी किछ करय के जरूरत अछि. धार के पानि कनिओ बढैत अछि कि लोक के धड़कन सेहो बढ़ि जाएत अछि.


c: text/html

text:
पटना । बिजली संकट स ग्रस्त बिहार लेल इ एकटा नीक समाद कहल जा सकैत अछि जे अगिला एक साल मे दूटा बंद थर्मल स उत्पादन शुरू भ जाएत। राज्य सरकार क अधिकारी क अनुसार बरौनी एहि वित्त वर्ष क अंत तक उत्पादन मे आबि जाएत। संगहि, कांटी बिजलीघर क काम सेहो जनवरी, 2013 तक पूरा भ जेबाक उम्मीद अछि। एहन मे किछु दिन आओर बिजली लेल बाट ताकब बिहार क लोक लेल मजबूरी अछि। वर्तमान स्थिति पर चर्चा करैत अधिकारी कहला जे अपन बिजलीघर स उत्पादन शुरू भेला पर स्थिति मे सुधार क उम्मीद कैल जा सकैत अछि। एखन त अपन दूनू बिजलीघर, कांटी आ बरौनी बंद पडल अछि। ओना बिजली क बढैत मांग कए देखैत राज्य सरकार 400 मेगावॉट अतिरिक्त बिजली कीनबाक फैसला लेलक अछि। एकरा लेल राज्य सरकार एनटीपीसी आ अदाणी पॉवर क संग समझौता केलक अछि। इ दूनू कंपनी राज्य सरकार कए 2015 तक बिजली देत।
अधिकारी कहला जे राज्य मे बिजली क मांग काफी तेजी स बढि रहल अछि। एखन बिहार कए 3,000-3,500 मेगावॉट बिजली क जरूरत अछि। जखनकि बिहार कए केंद्रीय कोटे स महज 1,000-1,100 मेगावॉट बिजली भेट रहल अछि। ताहु मे रेलवे, रक्षा मंत्रालय आओर नेपाल कए बिजली देब अनिवार्य अछि। सही सही पूछू त बिहार लेल महज 700-800 मेगावॉट बचैत अछि। एहन मे एहि संकट क विकरालता कए अहां खुद अंदाजा लगा सकैत छी। सरकार नव स्रोंत दिस ध्यान द रहल अछि।
विकट स्थिति कए किछु सामान्य बनेबा लेल सरकार आब बाजार स बिजली कीन रहल अछि। एहि साल अदाणी पावर स 200 मेगावॉट कीनल जा रहल अछि। 200 मेगावॉट बिजली एनटीपीसी विद्युत व्यापार निगम स सेहो कीनल जा रहल अछि। मुदा समस्या एहि स कम होएत खत्म नहि भ सकैत अछि। किया कि हमर जरूरत कम स कम 3,000 मेगावॉट क अछि, मुदा बाजार स कीनलाक बावजूद महज 1,500 मेगावॉट बिजली हमरा लग उपलब्ध भ रहल अछि। दूनू कंपनी 4.41 टका प्रति यूनिट क दर स बिहार कए बिजली बेच रहल अछि। बिहार राज्य विद्युत बोर्ड क प्रवक्ता क कहब अछि जे ऊंच दर पर बिजली कीनल जा रहल अछि मुदा उपभोक्ता स अतिरिक्त शुल्क नहि लेल जाएत।
maithili news, mithila news, bihar news, latest bihar news, latest mithila news, latest maithili news, maithili newspaper

robotstxt: allowed

filter: keep


text:
1995 स रंगमंच स जुडल रूपम श्री नैन ने तिरपित भेल स घर-घर चर्चित भ चुकल छथि। 2009 मे रंगकर्मी परमिला झा नाट्य वृति प्राप्त केनिहारि रूपम पंचकोशी सहरसा क नाम आइ अपन अभिनय कए नित्य निखारबा मे लागल छथि। मध्यवर्गीय परिवार लेल रंगमंच आ मैथिली रंगमंच मे महिला क भविष्य पर रूपम क संग विस्तार स गप केलथि अछि पत्रकार सुनील कुमार झा। प्रस्तुत अछि गपशपक किछु खास अंश।
प्रश्न – अपन संबंध मे किछु बताऊ?
उत्तर – सहरसाक एकटा मध्यमवर्गीय परिवार मे 10 मई 1988 मे हमर जन्म भेल, पिताजीक छाँव बचपने मे हमरा सबके माथ स उठि चुकल छल, माँ पोस-पालि कए पैघ केलक आई हम जे छी हुनके बदौलत।
प्रश्न – रंगमंच स कोना जुड़लहूँ?
उत्तर – बचपन स हमरा रंगमंच स बेसी लगाव छल, स्कूल कॉलेज मे हम डांस करैत रही, एहि क्रम मे एक बेर सुजीत जी हमर डांस देखलथि। एकरा बाद ओ हमर घर पर एलथि आ हमरा कहलथि-‘रूपम अहां इप्टा स जुडू, इ एकटा एहन सार्थक मंच अछि जेतए अहांक प्रतिभा कए केवल सराहल नहि जाएत अपितु एकटा नीक मंच सेहो भेटत। हुनक आश्वासन पर 1995 मे हम इप्टा, सहरसा स जुड़लहूँ। तकर बाद त जेना हमर सपना कए पंख लागि गेल आ सबहक आशीर्वाद स आइ हम एहि मुकाम पर छी।
प्रश्न – एहि ठाम तक पहुंचबा मे कोन तरहक संघर्ष करए पडल?
उत्तर – कॅरियर मे जतय तक पहुंचलहु अछि, हमर माँ क पर्याप्त सहयोग रहल। कहियो कोनो काज लेल ओ मना नहि केलथि। शुरूआत मे बड़ दिक्कत भेल, तरह-तरह कए उलहन सुनए पड़ल। लड़की भ कए कोना मंच पर अभिनय करत, इ सब कहैत रहल। मुदा आब जखन ओ हमरा एहि मुकाम पर देखैत छथि, त सब कए नीक लगैत छैन।
प्रश्न-अभिनय क अलावा कोनो अन्य कैरियर सोचने रही?
उत्तर – हम संगीत स प्रभाकर केने छी, रंगमंच क अलावा संगीत क साधना सेहो चलैत अछि, अगर हम रंगमंच स नहि जुड़ल रहितहुं त संगीत क क्षेत्र म रहितहुं।
प्रश्न – अहाक नजरि मे मैथिली रंगमंचक की भविष्य अछि?
उत्तर – मैथिली रंगमंच क भविष्य खास क महिला लेल आब उज्जवल बुझा रहल अछि। एहि चारि-पाँच साल मे मैथिली क जे ग्लोबलाइजेशन भेल अछि ओहि स एकर भविष्य पर कोनो तरह क शक नहि कैल जा सकैत अछि। मैथिली रंगमंच सेहो आब अंतररास्ट्रीय स्तर पर अपन उपस्थिति देखा रहल अछि। मैलोरंग, मिथिलालंगन, मीनाप, पंचकोशी आदि-आदि संस्था रंगमंच सब मैथिल प्रतिभागी क सहयोग क रहल अछि।
प्रश्न – जीवन क कोनो अविस्मर्णीय क्षण जे अहा हमरा संग साझा करए चाहब।
उत्तर – हमर जिनगीक सबस पैघ क्षण छल तरंग महोत्सव मे उत्कृष्ट नृत्य प्रस्तुति लेल प्रतिभा सिंह पाटिल स पुरस्कार लेब। ओना जखन ‘’नैन न तिरपित भेल’’ क पोस्टर समस्त बिहार मे लागल छल आ हमर सखी-सम्बन्धी सब फोन पर हमरा बधाई देने रहथि ओ समय हम आइ धरि नहि बिसरलहुं अछि।
प्रश्न – अहांक पुरस्कार क सूची त बड पैघ अछि, किछु खास पुरस्कार क चर्चा करए चाहब?
उत्तर – 2003 मे खगौल, पटना मे हमरा सर्वश्रेष्ठ अभिनेत्री स सम्मानित कैल गेल अछि आ तरंग महोत्सव मे उत्कृष्ट नृत्यक लेल द्वितीय पुरस्कार रास्ट्रपति प्रतिभा सिंह पाटिल स भेटल। संगहि 2009 मे मैलोरंग स प्रमिला झा नाट्य वृति आदि भेटल।
प्रश्न – भविष्य मे कौन तरह क काज करब पसिन करब?
उत्तर – जतय काज भेटत आ नीक काज भेटत, हम जरूर करै चाहब। ओ संगीत क्षेत्र हुए वा अभिनय क्षेत्र।
प्रश्न – इ’समाद मिथिलानी क अखबार अछि, एहन मे मिथिलानी लेल कोनो सन्देश।
उत्तर – निश्चित रूपेण महिला सब स इ कहै चाहब जे जों अहां रंगमंच स जुड़ल छी त पूरा जी जान स जुड़ल रहू, समाज क परवाह जुनि करू, जखन अहां मुकाम पर पहुंच जाएब तखन वैह आलोचक जे आइ अहांक आलोचना क रहल अछि ओ काल्हि अहांक सराहना करत।
हमरा स गप करबाक लेल बहुत बहुत धन्यवाद।
अहूं कए बहुत-बहुत धन्यवाद। अहां प्रगति करए सैह ईश्वर स कामना।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
पटना : उत्तर बिहार मे बाढ़ स भ रहल तबाही पर नियंत्रण आ पाइन क उपयोग सिंचाई लेल बूढ़ी गंडक-नोन-बाया-गंगा लिंक योजना क विस्तृत परियोजना प्रतिवेदन (डीपीआर) स्वीकृति लेल केंद्रीय जल आयोग क सुपुर्द क देल गेल अछि। योजना कए तेरहम वित्त आयोग मे वित्तीय सहायता लेल शामिल क लेल गेल अछि। डीपीआर, नेशनल वाटर डेवलपमेंट एजेंसी तैयार केलक अछि। केंद्रीय जल आयोग क स्वीकृति क बाद प्रस्ताव योजना आयोग कए पढाउल जाएत। ओकर स्तर स जांचोपरांत स्वीकृति क बाद कार्य प्रारंभ भ जाएत । योजना लागू भेला पर पर 4214 करोड़ व्यय अनुमानित अछि। एकर तहत 71 किलोमीटर लंबाई मे चैनल निर्माण होएत। चैनल क माध्यम स बाढिक दौरान बूढ़ी गंडक नदी क 492 क्यूसेक पाइन नोन आ बाया नदी होइत गंगा नदी मे जाएत। नेपाल स आयल नदी मे मानसून क शुरुआत मे बाढ़ आबि जाइत अछि। एहि अवधि मे गंगा नदी क जलस्तर काफी नीचे रहैत अछि। एहन स्थिति मे बूढ़ी गंडक नदी क जलस्तर बेसी रहबा पर पाइन गंगा मे देल जा सकैत अछि। एहि स बूढ़ी गंडक क प्रवाह कम होएत आ बाढि स भ रहल तबाही कए नियंत्रित कैल जा सकत। योजना क मूर्त रूप देबा पर बेगूसराय, समस्तीपुर आ खगड़िया जिला क 1 लाख 26 हजार हेक्टेयर मे सिंचाई भ सकत। एहि स गरमा क खेती कए बढ़ावा भेटत। जल संसाधन मंत्री विजय कुमार चौधरी क कहब अछि जे राज्य क नदी सब कए एक दोसर स जोडबा क देशभरि मे इ पहिल योजना होएत। एहि सअतिरिक्त सिंचाई क्षमता सृजित कैल जा सकत संगहि बाढि नियंत्रित सेहो भ सकत। नदी जोड़ योजना क स्थिति: कोहरा -चंद्रावत लिंक : प्री फीजिवलिटी रिपोर्ट तैयारी क प्रक्रिया मे । प्रस्तावित लागत 168.89 करोड़। पश्चिम आ पूर्वी चंपारण जिला कए भेटत लाभ। बागमती-बूढ़ी गंडक वाया बेलवाधार : पीपीआर तैयार । लागत 125.96 करोड़। शिवहर,सीतामढ़ी आ मुजफ्फरपुर जिला कए भेटत लाभ। कोसी-गंगा लिंक : चैनल निर्माण 10 किलोमीटर , लागत 88.93 करोड़, पीपीआर क तैयारी। खगड़िया,भागलपुर जिला कए भेटत लाभ। कोसी बेसीन क पानी कोसी-मेची लिंक केनाल क माध्यम स महानंदा बेसीन मे ट्रांसफर । लागत 88.93 करोड़। पीपीआर क तैयारी। चैनल निर्माण 120.15 किलोमीटर। लाभान्वित जिला सुपौल, सहरसा, अररिया, किशनगंज आ पूर्णिया।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
व्यंग मे बहुत रास गंभीर गप बड सरलता स कहल जा सकैत अछि । राजनीतिक व्यवस्था और घर क परिस्थिति पर फिल्मकार विकास झा क इ व्यंग कईटा गंभीर मसला कए रेखांकित करैत अछि। उम्मीद अछि फगुआ क एहि बेला मे इ व्यंग साथक सिद्ध होएत। – समदिया
अहां कखनो हमर बात क सीरियसली नै लेत छी..ई कहैत नुनु बाबु कए एक मात्र नव विवाहित कनिया धम्म सौ पलंग पर बैस रहली..ओही पलंग पर जे नुनु बाबु महिना दिन पहिने सेकंड हैण्ड मार्किट सौ पैच कर्ज ल कए क़िस्त पर मोल लेने छलाह…बेस तहन पलंग के किछु भेल नै मात्र २ टा नट भालटू इशान कोण बाला पौउआ स झैड गेल…नुनु बाबू पलंग पर बैस किछ कागत पत्तर सब उल्टा पुल्टा रहल छलाह..आब अपने उन्तैत पुन्तैत कहुना सम्हार्ला अपना कए…
आब पलंग सौ जे नट भालटू तुइत कए खसल स कोण बातक द्योतक…??नुनु बाबु कए कनिया क वजन औसत सौ बेसी आ की नुनु बाबु कए कनिया क तामस वजन सौ बेसी भारी…से निश्चित केनाई अखन तेहन आवश्यक नै…!!!
“की भेल..ऐना किया आमिल पीने छी ये …संतोषी माता कुपित भ जेती…अस्थिर सौ बैसू…अरे कहलाऊ ने जे अखन हम बड जरुरी काज सब में व्यस्त छी…आ अहुना अखन सोनरवा सब कए लगन में बड 6 – 5 चालित छाई…जेहो 8 आना सोन अइछ सेहो निपता भा जायत ….अखन सोनारावा सब गहना गुरिया के रिपेयरिंग वाला काज सब नै करत…लगन उतरा दियू तहन देखल जेतय…”…इत्ते गैप नुनु बाबु एक्के सास में अपन नव विवाहित कनिया कए सुना देलखिन…!!!
“से हम पुछैत छी जे आहा कोण काज सब मे हरदम ओझरायल रहल छी..देखी सुनी किछु नै आ छुच्छे टीटम्भा बाला गप्प करैत छी आहां….हमर कोनो मनोरथ कए मोजर नै देत छी आहा…की ओझ्ह्रायल छी ई कागज पत्र मे…सुनु हमर बात कए निक जकां…”
ई कहैत नुनु बाबु क नवविवाहित कनिया झपईट कए किछु कागज सब अपना हाथ में ला लेलखिन…
“मत तोरा भला कए…अरे भाई ई हुंकार रैली के कागज सब छाई…आहां की आइये सबटा डिमांड पूरा करायब हमरा सौ .??.अखन हम सब अलगे डिमांड में लागल छी सरकार स…आहां जनानी सब में कनिको जागरूगता नै अछि …जाऊ अखन अहि थाम स…हमरा कैलह भोरे पटना निकलबाक अछि ई कागज सब ल क …एहि बेर बिहार कए विशेष राज्य क दर्जा….”
नुनु बाबु क एहि वक्तब्य बीचे मे विखंडित भ गेल…हुनकर नव विवाहित कनिया डबल तामस मे पैच ल क मोल लेल गेल्हा पलंग पर सौ हुमैच क उठि गेली…एहि बेर पलंग क शेष टीनू पाउआ सा सबटा नट भालटू सब अपन स्थान स त्याग पत्र लिख देलक…
आब दृश्य निश्चित रूप स परिवर्तित छल …नुनु बाबु पलंग तर छला बा पलंग नुनु बाबू तर छल ताहि मे किछ स्पष्ट नै कहल जा सकैत छल…भारी क्न्फ्युसन वाला अवस्था में नुनु बाबु पलंग सहित भुमिस्च भ गेल छलाह…सद्यः हुनकर डाड मे विशष चोट छलैन …!!!
आखिर हुनकर कनियो कए विशेष कनिया क दर्जा चाहि…नै भेटला पर हुंकार रैली भेने कोनो भारी गप्प नै…!!!
लेखक मैथिली हास्य फिल्म ‘मुखिया जी’ क निर्देशक छथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
काठमांडू : नेपाल मे संविधानसभा लेल भेल मतदानक परिणाम सामने आबि रहल अछि। नेपाली कांग्रेस मे लोक एक बेर फेर विश्वास देखेलक अछि जखनकि पहिल संविधानसभा लेल भेल चुनाव मे सबस पैघ पार्टी क रूप मे जीतल यूसीपीएन एम कए एहि बेर तेसर स्थान प्राप्त भेल अछि। पार्टी क हालत एहि स पता चलैत अछि जे ओकर सबस पैघ नेता प्रचंड दू ठाम स मैदान मे छलाह, जाहि मे स एक ठाम ओ चुनाव हारि गेलाह अछि। यूनीफाइड सीपीएन-माओवादी क अध्यक्ष पुष्प कमल दहल प्रचंड कए आइ संविधान सभा लेल भेल चुनाव मे नेपाली कांग्रेस क उम्मीदवार राजन केसी स हारि गेलाह । काठमांडो निर्वाचन क्षेत्र 10 स उम्मीदवार राजन कए 20,392 मत भेटल, जखनकि प्रचंड क नाम स प्रसिद्ध पुष्प कमल दहल कए 12,852 मत भेटल। एहि सीट स चुनाव लडि रहल तेसर उम्मीदवार सीपीएल-यूएमएल क सुरेंद्र मानंधर कए 13,615 मत भेटल। प्रचंड 2008 मे एहि सीट स पैघ अंतर स जीतल छलाह। तखन राजन हुनकर निकटतम प्रतिद्वंद्वी छलाह। प्रचंड सिराहा निर्वाचन क्षेत्र 5 स सेहो उम्मीदवार छथि जतए मतगणना मे ओ आगू चलि रहल छथि। एहि स पहिने प्रचंड क पार्टी संविधान सभा क चुनाव क शुरुआती परिणाम मे तेसर स्थान पर पिछड़बाक स चुनाव मे साजिश क आरोप लगा मतगणना निलंबित करबाक मांग केलथि अछि। एहि बीच मुख्य निर्वाचन आयुक्त नील कांत उप्रेती संवाददाता सम्मेलन मे कहला जे मत क गिनती क काज पारदर्शी तरीका स भ रहल अछि आ इ जारी रहत। उप्रेती कहला जे राजनीतिक पार्टी कए परिणाम स्वीकार करबाक चाही। ओ कहला जे लोकक मत क सम्मान हेबाक चाही। मतगणना क बाद 601 सदस्यीय सभा एकटा नव संविधान तैयार करत। एहि सभा लेल 240टा सदस्य प्रत्यक्ष मतदान स आ 335 सदस्य आनुपातिक मतदान प्रणाली स चुनल जाएंत आ शेष 26टा सदस्य कए सरकार नामित करत। 2008 मे भेल संविधान सभा क चुनाव मे यूसीपीएन एम सबस पैघ पार्टी क तौर पर उभरल छल, जखनकि नेपाली कांग्रेस दोसर आ सीपीएन-यूएमल तेसर स्थान पर छल।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
डॉ मोहन मिश्र के पद्मश्री सम्मान
चिकित्सा क्षेत्र में अमूल्य योगदान के लेल हिनका ई सम्मान मिलतन्हि.
डॉ साहेब अखन दरभंगा के बंगालीटोला मे रहय छथिन्ह. मुदा मोहन जीक जन्म 1937 मे मधुबनी जिलाक राजनगर प्रखंड के कोइलख गाम मे भेलन्हि. मोहन जी अनिरुद्ध
मिश्र जीक पुत्र छथिन्ह.
हिनकर एहि सम्मान सं कोइलख गाम आई गर्व महसूस करि रहल अछि.
मोहन मिश्र जी विश्व स्वास्थ्य संगठन...डब्ल्यूएचओ के संग मिलक कालाजार पर शोध क चुकल छथिन्ह. दरभंगा मेडिकल कॉलेज हॉस्पिटल...डीएमसीएच सं डॉक्टरी क आगां के पढ़ाई लंदन गेलखिन्ह.
बाद मे डॉ साहेब डीएमसीएच मे मेडिसीन के एचओडी सेहो बनलखिन्ह.हिनका लिखय-पढ़य सं विशेष लगाव छनि. डॉ मिश्र कइटा किताब सेहो लिख चुकल छथिन्ह.
हिनका संग बिहार के एकटा आओर चिकित्सक सारण-छपरा के डॉ नरेंद्र कुमार पांडेय जीके सेहो पद्मश्री सम्मान देबय के घोषणा कएल गेल. नरेंद्र जी आईकाल्हि हरियाणा के फरीदाबाद मे रहय छथिन्ह. हिनका हरियाणा सरकार के सिफारिश पर ई सम्मान देल गेलन्हि.
अहां के ई जानि के अचरज होएत जे बिहार सरकार के तरफ सं एहि बेर सम्मान के लेल एको टा नाम के सिफारिश नहि कएल गेल छल.
डॉ मोहन मिश्र जी के जे सम्मान मिललन्हि ओ केंद्र के सिफारिश पर मिललन्हि. केंद्र सरकार के तरफ सं हर साल अक्तूबर तक राज्य सरकार सं पद्म सम्मान के लेल नाम मांगल जाएत अछि. मुदा बिहार सरकार के तरफ सं एकोटा नाम नहि भेजल गेल.
एहि बेर 127 लोग के पद्म सम्मान देल जा रहल अछि. एहि मे दू पद्म विभूषण, 24 पद्म भूषण आओर 101 पद्मश्री सम्मान अछि.
1 comment:


text:
कुमुद सिंह
बिहार सरकार राज्य मे विकासक सपना जरूर पूरा करबाक प्रयास क रहल अछि, मुदा खंडहर भ चुकल कईटा औद्योगिक परिसर इ सोचबा लेल मजबूर करैत अछि जे विकासक एहि गति स आखिर केहन विकास होएत। हम गर्व स इ कहबा लेल तैयार छी जे देश मे डांसिंग शू बनेनिहार जे एक मात्र कलाकार अछि ओ दरभंगाक रहनिहार अछि, मुदा बेतिया आ पंडौल चमड़ा कारखाना क खंडहर इ पूछैत अछि जे आखिर दरभंगाक हाथ मुंबई मे कहिया धरि सृजन करैत रहत। जहां धरि सरकारक सवाल अछि त सरकार एहि दूनू कारखाना कए खोलबाक प्रयास त दूर, ओकर मशीन आ जमीन क लेखा तक सरकार लग नहि अछि। सरकारक मंत्री दावा करैत छथि जे राज्य में कुल एक लाख 52 हजार उद्योग निबंधित अछि, मुदा 20 हजार स बेसी एहन ईकाई अछि जेकर कोनो लेखा-जोखा सरकार लग नहि अछि। 2006 मे सरकार बंद आ जर्जर उद्योग कए फेर स चालू करबा लेल नीति सेहो लागू केने छल, मुदा एहि नीतिक परिणाम एखन धरि धरातल मे नहि देखा सकल अछि। नव कारखाना क निर्माण मे किछु प्रगति जरूर भेल, मुदा चंपारण स किशनगंज तक बंद पडल कारखाना मे स कोनो एखन धरि चालू नहि भ सकल अछि।
बिहार मे अधिकतर उद्योग अधिग्रहण क बाद अनाथ भ गेल। इतिहास पर गौर करी त साफ होइत अछि जे एकटा पूर्व मुख्यमंत्री क व्यक्तिगत स्वार्थक कारण बिहार उद्योगविहीन भ गेल। 1975 क आसपास तत्कालीन मुख्यमंत्री जेना बिहार क उद्योग सब कए राष्ट्रियकरणक नाम पर अधिग्रहण क जर्जर बनेबा क कुचक्र केलथि ओ आब सबहक सामने अछि। आइ एहि परिसर कए देख पुरान आंखि नोरा जाइत अछि। पंजाब कए मजदूर मुहैया करेबा लेल 1975 मे नीतिगत आधार पर बिहारक मजदूर कए बेरोजगार कैल गेल। बेरोजगार मजदूर होम सिकनेस छोडि पंजाब विदा भ गेल आर मजदूर नेता विधानसभा आ विधानपरिषद पहुंच गेलाह। आइ धरि नहि पहुंचल त मजदूर क खाता मे बकाया राशि आ परिसर मे कच्चा माल।
2005 मे नीतीशक सरकार बनलाक बाद बिहार क कारखानाक पुरान ख्याति दोसर राज्य क उद्यमी कए बिहार एबा लेल प्रेरित क रहल अछि, मुदा स्थानीय नेताक राष्ट्रीय सोच आ नौकरशाहीक लालफीताशाही क कारण गप आगू नहि बढि पाबि रहल अछि। एक दिस पंडौल आ बेतियाक चमडा उद्योग इतिहासक किताब स वर्तमानक कॉपी पर लिखेबाक बाट ताकि रहल अछि। त दोसर दिस उत्तर प्रदेश स पैघ संख्या मे चमडा उद्योग जुडल उद्यमी बिहार एबाक इच्छा व्यक्त क रहल छथि। कई बेर हुनकर प्रतिनिधि मंडल बिहारक अधिकारी क संग बैसार क चुकल अछि, एकर बावजूद स्थिति मे कोनो बदलाव नहि आबि रहल अछि। कारखानाक संपत्ति दिन क ईजोत मे लूटल जा रहल अछि आ सब चुपचाप देख रहल अछि। बेतिया लेदर गुडस फैक्ट्री हुए या पंडौल लेदर गुडस फैक्ट्री कोनो परिसर मे आइ किछु नहि अछि। जखन कि जहिया एकर अधिग्रहण भेल छल तहिया बेतिया चमड़ा फैक्ट्री मे दू तरह क यूनिट छल। एकटा लेदर गुड्स फैक्ट्री आ दोसर मॉडल टेनरी क नाम स ख्याति रखने छल। पंडौल आ बेतिया मे तैयार चमड़ा क विदेश मे सेहो काफी मांग छल। कानपुर हुए बा बंगाल जूता निर्माण लेल एहि ठामक चमड़ा आयात कैल जाइत छल। अधिग्रहण क बाद अस्सी क दशक तक इ दूनू फैक्ट्री कोनो प्रकार स चलल। मुदा सरकारी उपेक्षा स पहिने रूग्ण भेल आ फेर बंद। एकर बाद कोनो स्तर स एहि कारखाना क सुध नहि लेल गेल। सामाजिक न्याय क नाम पर बिहार क राजनीति मे जाति त मजबूत भेल मुदा जर्जर स खंडहर होइत गेल कारखाना।
स्थानीय लोकक कहब अछि जे बंद भेलाक किछु वर्ष तक कारखाना परिसर मे पदाधिकारी रहैत छलाह, मुदा बाद मे स्थानांतरण करा अन्यत्र चल गेलाह। आइ कारखाना देखबाक प्रभार जिला उ़द्योग केन्द्र क महाप्रबंधक लग अछि। स्थानीय लोकक कहब अछि जे जहिया स प्रभार जिला उद्योग केन्द्र क प्रबंधक लग गेल अछि तहिया स मिल लूट क प्राथमिकी तक थाना मे दर्ज नहि भ रहल अछि। हाल इ भ गेल अछि जे मशीन क त गप छोडू मकान क ढ़ांचा आ भूमि क पैघ हिस्सा तक गायब भ चुकल अछि। बेतिया लेदर गुड्स फैक्ट्री क त सबटा मशीन, आलमीरा आ अन्य महत्वपूर्ण उपकरण कहिया के ल गेल तेकर कोनो खाता-बही सरकार लग नहि अछि। एहि संबंध मे कोनो थाना मे प्राथमिकी तक नहि अछि। जेकरा जेना भेल कारखाना कए लूटलक। मकान क खिड़की केबार तक दिन क ईजोत मे बेच देल गेल। फैक्ट्री की भूमि पर सेहो अवैध कब्जा शुरू भ चुकल अछि। स्थानीय लोकक कहब अछि जे फैक्ट्री परिसर मे भेल चोरी क सूचना थाना कए देल जाइत अछि, मुदा केस दर्ज नहि होइत अछि किया त जेकरा लग देखरेखक अधिकार अछि ओ कहियो एहि संबंध मे कोनो लिखित शिकायत नहि केलथि अछि। एहन मे आखिर सवाल उठैत अछि जे बिहारक विकास कोन रूप मे भ रहल अछि। नव उद्योग त जमीन उपलब्ध नहि हेबाक बहाना बना एखन धरि जमीन पर नहि उतरल, मुदा पुरान उद्योग क एहन उपेक्षा साबित करैत अछि जे सरकार विकास करबा लेल प्रयासरत त अछि, मुदा विकास भ नहि रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सुनील कुमार झा
देखल जाइत अछि जे दुनिया उगैत सूर्य कए पहिने प्रणाम करैत अछि, मुदा बिहार मे पहिने डूबैत सूर्य कए प्रणाम करबाक प्रथा अछि, किया त जे डूबैत अछि अगिला दिन ओकर उगब निश्चित अछि। बिहार क लोकआस्था स जुड़ल पर्व “छठ” क पहिल अर्घ नहाय खाय क संग शुरू भ गेल।
दुनिया क सबस कठिन वर्त – चारि दिनक इ व्रत दुनिया क सबस कठिन व्रत मानल जाइत अछि। सूचिता क पर्व पवित्रता क एकटा मिशाल अछि। नहाय-खाय स लकए भोरका अर्घ तक व्रती पूरा निष्ठा क पालन करैत छथि। भगवान् भास्कर कए 36 घंटा क निर्जल व्रत स सब कए धन, धान्य, समृधि आदि भेटैत अछि।
नहाय खाय – 17 नवंबर ( एहि दिन व्रती कद्दू(सजमनि) क तरकारी, चने(बूट) क दाल, आ अरवा चाउर क भात खाइत छथि।)
खरना – 18 नवंबर ( दिनभरि उपवास राखि कए सांझखन व्रती खीर-रोटी खाइत छथि, एकर बाद 36 घंटा क उपवास शुरू भ जाइत अछि।)
संध्या अर्घ – 19 नवंबर ( जल मे ठार भ बिना कोनो मंत्रोच्चार कए अस्ताचलगामी सूर्य कए अर्घ देल जाइत अछि।)
प्रातः अर्घ – 20 नवंबर ( उदयीमान सूर्य कए अर्घ क संग लोक आस्था क महापर्व छठ क समापन।)
सामूहिकता क प्रतीक - सामूहिकता क मामला में इ पर्व अपना आप मे असगर अछि। एहन पर्व दुनिया मे शायद नहि भेटत। एहि मे नहि केवल आस्था स सबस ऊपर रहैत अछि बल्कि धर्म आ जाति क कोनो भेदभाव नहि देखाइत अछि। एक संग समूह मे जल मे ठार भ भगवान् भाष्कर क अर्चना सब भेदभाव कए मिटा दैत अछि। के ब्राहमण के दलित सब एक कतार मे ठार भ अर्घ दैत अछि। तहिना के अमीर आ के गरीब सब एक समान जल स अर्घ दैत अछि। के बौक के मुंहगर, के अनपढ, के शिक्षित सब लेल इ पर्व एक समान अछि। नहि कोनो पोथी आ नहि कोनो मंत्र। आडंबर करबाक प्रयास तक एहि पर्व मे दोष क भागी बना दैत अछि। जाहि प्रकार भगवान् आदित्य अपन प्रकाश देबा में कोनो भेदभाव नहि रखैत छथि तहिना हुनक भक्त क बीच सेहो कोनो भेदभाव नहि रहैत अछि। सूर्य क रोशनी लेल महल आ झोपडी मे कोनो अंतर नहि होइत अछि तहिना छठ क प्रसाद मे अमीर आ गरीब क अंतर देखार नहि होइत अछि। सच मायने मे छठ एकटा लोक पर्व छी। जाहि मे समाजक हर तबका क लोग एक संग ठार होइत अछि।
आस्था क नाम पर भ रहल व्यापार - छठ पर्व क त्यौहार अंग देश स शुरू भेल छल, एहि कारण स एहि पूजा मे अंग मे पैदा होइवाला फल आ सामग्री क विशिष्ठता रहैत अछि, जेना गन्ना(कुसियार), नेबो, सिंघार आदि। इ सब चीज अंग क्षेत्र मे प्रचुर मात्र मे भेटैत अछि। तहिना दलित क घर बनल बांस आ माटिक सामान अनिवार्य रूप से एहि मे उपयोग कैल जाइत अछि। मुदा बाजारवाद क कारण छठ अपन मूल भावना स हटल जा रहल अछि आ एकर स्वरूप बदलल जा रहल अछि। लोक एहि पर्व क आत्मा कए मारि आडंबर मे विश्वास कए रहल अछि। देसी खुसबू स दूर होइत इ पर्व पूर्ण रूप स ग्लोबलाइजेशन क भेंट चढ़ल जा रहल अछि। दलित त भागीदारी कए खत्म करैत लोक बांस क सूप क जगह पीतल, ताम्बा, सोने आ चांदी क सूप क प्रयोग करैत अछि। फल क सेहो रंग बदलि गेल अछि, अंग क फसलक जगह काजू बादाम ल लेलक अछि। सूचिता आ आस्था क इ त्यौहार फैशन आ अंतर्राष्ट्रीय बाजार क कारण सादगी क बदला मे आइ रौनक पूर्ण भ गेल अछि। छठि क घाट पर अमीरी आ गरीबी देखार भ रहल अछि आ बहुत ठाम त जातिभेद देखेबा लेल पुरहित सेहो ठार भ जाइत छथि। कुल मिला कए छठि क जे सबस पैघ आ महत्वपूर्ण पक्ष अछि ओ नष्ट भ रहल अछि। एकरा बचेबाक जरूरत अछि, नहि त छठि छठि नहि रहत, केवल नाम रहि जाएत आ आत्मा खत्म भ जाएत।
जखन औरंगजेब सेहो बदलि देलक फैसला - औरंगाबाद जिला क देव सूर्य मंदिर छठ लेल बहुत प्रसिद्ध अछि। कहल जाइत अछि जे मुग़ल शासक औरंगजेब जखन मंदिर कए नष्ट करबाक क्रम मे देव पहुंचल त एहि मंदिर कए सेहो तोडबाक आदेश देलक। मुदा भक्तसब एकरा नहि तोडबाक अनुरोध केलक। लोक एकर मान्यता आ शक्ति क संबंध मे औरंगजेब कए जानकारी देलक। एहि पर औरंगजेब कहलक जे अगर काल्हि भोर त एहि मंदिर क पट पूरब स पश्चिम दिस भ जाएत त हम मानि लेब जे सूर्य मे शक्ति अछि आ अगर एहन नहि भेल त मंदिर तोडि देब। कहल जाइत अछि जे अगिला भोर जखन देल गेल त मंदिर क द्वार पूर्व क बदला मे पश्चिम मे छल। इ देखकए औरंगजेब एहि मंदिर कए तोडबाक आदेश वापस ल लेलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
आइ स किछु साल पहिने नेट पर जखन ब्राउजर खोलैत छलहुं त एकटा सपना जेकां छल जे ब्राउजर अपन भाषा अर्थात मैथिली मे उपलब्ध रहिते। ओ समय छल नेट क मतलब अंग्रेजी। हिंदी सेहो अंग्रेजीक स्थान लेबा लेल प्रयास क रहल छल। एहन मे आइ इ सूचना आनंदविभोर क दैत अछि जे ब्राउजर फायरफाक्स आब अपन भाषा मैथिली मे सेहो उपलब्ध अछि। मैथिलक एहि सपना कए साकार केलथि अछि मधेपुरा निवासी राजेश रंजन आ हुनक संग संगीता। मोजिल्ला 15.0 वर्जन उपलब्ध करेनिहार एहि मिथिला रत्न स इ’समाद लेल विस्तार स गप केलथि पत्रकार सुनील कुमार झा। प्रस्तुत अछि ओहि गपशप क किछु खास अंश- समदिया
प्र- सबस पाहिने ई कालजयी अविष्कार लेल बहुत बहुत धन्यवाद?
उ- धन्यवाद। ई आविष्कारक श्रेणी मे नहि आबि सकैछ…, आविष्कार त अहां फायरफाक्स कए कहि सकैत छी, हं…ई मैथिली मे आब उपलब्ध अछि एकरा मे हमर किछु योगदान अछि आओर एकरा लेल हमसब सौभाग्यशाली छी जे हम अपन बिहारक एकगोट भाषा मे फायरफाक्स बना सकलहुँ।
प्र- मोजिल्ला क लोकलाइजेशनक काज कोना शुरू भेल आ मैथिली मे मोजिल्ला ब्राउजर क ख्याल कोना आयल?
उ- हमरा पहिने स मोजिल्लाक हिन्दीक काजक अनुभव छल आओर एकरा स मैथिलीक काज करबामे बहुत मदति भेटल। कंप्यूटर कए अपन भाषा मे करबाक काज कए लोकलाइजेशन कहल जाइत अछि आओर ई एकटा जटिल प्रक्रिया अछि। अनुवाद एकगोट महत्वपूर्ण हिस्सा जरूर अछि मुदा बहुते एहन काज छै जेकर अनुभव रहै पर काज आसान भ जाइत अछि। एतए हमरा हिन्दीक काज करबाक लाभ भेटल। किछु उदाहरणक लेल लिंक देखू – पंजीयन, बगजिला खाता, सर्च ईंजन सेटअप, फायरफाक्स प्रोटोकॉल हैंडलर, न्यूजरीडर सेटअप, लाइवबुकमार्क फीड, फायरफाक्स वेबपार्ट, सूमो, मरक्यूरियल रिपोजिटरी, फायरफाक्स बिल्ड। एकरा अलावा आओर ढेर काज करए पड़ै छै।
प्र- मशीनी शब्द जेना सेंड, रिसीव वा एहन बहुत कूट शब्द क मैथिली अनुवाद मे कोन तरहक दिक्कत आयल?
उ- एकरा लेल हमसब एकटा प्रोजेक्ट अछि फ्यूल, जेकरा तहत एकटा कार्यशाला पटना मे आयोजित कैल गेल छल। ओहि कार्यशालामे पंडित गोविन्द झा, एके झा, रामानंद झा रमण, मोहन भारद्वाज, रघुवीर मोची सहित बीस स बेसी आदमी मौजूद छलाह जतए फ्यूल शब्दावली क निर्माण भेल। एहि स मूल समस्याक निदान भ गेल।
प्र- मैथिली मोजिल्ला क की भविष्य अछि, अंतरजाल पर मैथिली मे मोजिल्ला एला स मैथिली क विस्तार मे कोन तरह सहायता भेटत?
उ- मैथिली मोजिल्लाक भविष्य एकर प्रयोक्तासब पर निर्भर करैत अछि। पहिने फायरफाक्स मैथिली बीटा मे रहै आब अहा एतए देखि सकैत छी जे ई बीटा स हटि क हिन्दी सबहक संग आबि गेल अछि आओर अहाँ एकरा एतए स डाउनलोड क सकैत छी। हमरा ई देखि कए प्रसन्नता होइत अछि जे विदेह एहि पर काफी सहयोग देलक अछि। ज सबलोग क लेल टूल स्तर स वेबसाइट ताकि एकरा पर बहुत काज करबाक आवश्यकता अछि नहि त ओ दिन दूर नहि जखन हमर सबहक भाषाक अस्तित्वक लेल पैघ समस्या भ जाएत।
प्र- मैथिली मे मोबाइल अप्लिकेशन वा आन-आन एप्लीकेशन क की सम्भावना/भविष्य अछि?
उ- आब आगा क समय मोबाइलक समय छै, एहि लेल ई जरूरी अछि जे एकरा पर काज कैल जाए। फायरफाक्स मोबाइल ब्राउजरक लेल शीघ्र हम काज आरंभ करब। मोबाइलमे बहुत संभावना अछि एकरा पर ध्यान देब जरूरी अछि।
प्र- अहाक टीम म कतेक लोग अछि, हुनकर की योगदान अछि? टीम कोना काज करैत अछि?
उ- टीम स्वैच्छिक रूपेँ काज करैबला लोकसबहक समूह छै। एकरामे हम, संगीता, प्रतिभा आओर राकेश महत्वपूर्ण छी, जे फ्यूल स लए कए बहुत काजमे मदति करैत रहैत छी। आब व्यक्तिगत रूपेँ हमर काज एतए मेंटरक अछि। ई काज मे सीएसडीएस स जुड़ल सराय मदति केलथि। रविकांत, सतीश, गोरा, अमन, अंकित, पराग सन बहुत लोक स नैतिक प्रोत्साहन भेटल। सब कए बहुत धन्यवाद।
प्र- एखन धरि एकर कतेक डाउनलोड भ गेल अछि।
उ- डाउनलोडक संबंधमे हम अखनि नहि बता सकैत छी, दू-एक महीना क बाद हम मोजिल्ला स इ बुझबाक प्रयास करब…हम एखन पुणे मे छी आओर हम नहि कहि सकैत छी जे एकरा लेल मैथिल की सोचि रहल छथि।..हम मधेपुराक रहनिहार छी आओर मधेपुरामे फायरफाक्सक रीव्यू वर्कशाप भेल छल…जनवरी माह मे…बड़-बुजुर्ग कए बहुत सराहना भेटल छल।
प्र- एकर निर्माण समय मे कोनो एहन क्षण जे इ’समाद संग शेयर करए चाहब?
उ- फ्यूलक कार्यशाला हम नहि बिसरि सकैत छी। खास क गोविन्द झा सन बुजुर्ग लोक दू दिन तक बिनु हिलल-डुलल शब्दक निर्माणमे मदति केलथि। हम हुनका जिनगी भरि नहि बिसरि सकैत छी। एहन नहि अछि जे हम दोसर लोकनिक महत्व कए कम क कए देखि रहल छी। परंच नब्बे बरसक झा इ रूप एकटा साधक सन लागल। हम बस एकटा कार्यकर्ता छी आओर हमरा सब भाषा बहुत नीक लागैत अछि।
प्र- समय देबा लेल बहुत बहुत धन्यवाद?
उ- अहां कए सेहो धन्यवाद।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
साभार
-
टटका समाद
अहाँ कहलहूं
- mukesh jha { bahut nik } – Feb 08, 4:12 PM
- Anup Satyanarayan Jha { That's a great news. } – Feb 08, 1:02 PM
- अनुप सत्यनारायण झा { बहुते निक समाचार !! } – Feb 07, 12:39 PM
- Kundan Kumar { हम एकता मिथिला के वेबसाइट बनेलौ आ हम ई वेबसाइट के विज्ञापन करा व चहैई छि | आहॅक उत्तर प्रतीक्षा करै छि | } – Feb 01, 1:04 AM
- sanjay { good news.............. } – Jan 29, 1:29 AM
- Santoshi Kumar { Nik samad. Swagatyogya karwai. } – Jan 18, 10:11 AM
- डॉ॰ शशिधर कुमर { SWAAGAT YOGYA GAPP. } – Jan 17, 10:22 AM
- डॉ॰ शशिधर कुमर { MAITHILI AA BHOJPURI KEN ALAG AKADEMY BHETBAAKE CHAAHEE. } – Jan 17, 10:13 AM
- डॉ॰ शशिधर कुमर { SWAGAT YOGYA SAMAAD. } – Jan 17, 10:07 AM
- डॉ॰ शशिधर कुमर { नीक गप्प } – Jan 17, 10:03 AM
- Dr. SHASHIDHARKUMAR "VIDEHA" { बहुत नीक पहल। } – Jan 17, 10:03 AM
विचार Archive
-
दुस्साहस क एक डेग आओरPosted on January 15, 2014 | No Commentsकुमुद सिंह एकटा दुस्साहस छल मैथिली मे इपेपर क शुरुआत। आइ समाद अपन आठम डेग पूरा केलक। 2007 स 2008 धरि इ सपनाक काल छल, सब दिन किछु नहि किछु […]
-
हेरायल हराहीPosted on November 10, 2013 | No Commentsकागज पर बनल योजना स सौदर्य क नाम पर भेटल दुर्गंध सुनील कुमार झा आ नीलू कुमारी दरभंगा। ठमकल जल डबरा कए दूषित, जेकरा मे नहि गति कए लेस…..जी हां […]
-
बिहार फेर स बदनाम भ गेलPosted on October 28, 2013 | 2 Commentsज्ञानेश्वर सीरियल ब्लास्ट क स्याह क संग हुंकार रैली खत्म भ गेल । राजनीति आब ब्लास्ट क होएत । खून त भेल । सच अछि, रैली कोनो रिकार्ड नहि बना […]
-
इ ऋण आखिर कहिया तकPosted on August 23, 2013 | 1 Commentज्योति श्रीवास्तव बुद्ध क मूर्ति दरभंगा स पटना ल जेबाक निर्णय एक बेर फेर मिथिलाक लोक कए पुरान इतिहास स्मरण करा देलक अछि। इतिहास गवाह अछि जे दरभंगा पटना कए […]
-
तेलंगाना आ मिथिला मे किया अछि अंतरPosted on July 31, 2013 | 3 Commentsमिथिला लेल जे सहायक छल ओकरा मिथिला क प्रतिद्वंद्वी बना देल गेल आशीष झा आखिरकार आंध्रप्रदेश स अलग भ देशक 29म राज्य क रूप में तेलंगाना क गठन क बाट […]
-
माछ क बाट तकैत अछि दरभंगाक 13 हजार पोखरिPosted on July 16, 2013 | 1 Commentतिरहुत सरकार राजा नरेंद्र सिंह करीब 500 साल पूर्व मिथिला क आर्थिक समृद्धि लेल पग-पग पोखरि माछ-मखान क नारा देने छलाह। कालातंर मे इ आर्थिक नारा सांस्कृतिक नारा भ गेल […]
-
कीर्ति करताह गुंडागर्दीPosted on July 15, 2013 | No Commentsआशीष झा दरभंगा। पग-पग पोखरि माछ मखन, सरल बोल, मुस्की मुख पान…दरभंगा थिक। जी, हां मिथिला आ खास क दरभंगा क परिचय किछु एखने देल जाइत छल। मुदा आब दरभंगाक […]
-
उत्तर बिहार मे परिवर्तन क दुहारि छी समस्तीपुरPosted on June 3, 2013 | 1 Commentमिथिलाक अंतिम स्वतंत्र राजा शिवसिंह क राजधानी समस्तीपुर आजादी स पूर्व मुगल आ अंग्रेज शासन क अधीन रहल। शिवसिंह क बाद इ इलाका बहुत दिन तक अनाथ रहल। बाद मे […]
-
आखिर कहिया खत्म होएत भागलपुर क दुर्दिनPosted on April 15, 2013 | No Commentsविकास रथ कए पंचर क रहल अछि सांसद आ विधायक क बीचक छतीस क आंकड़ा प्रीतिलता मल्लिक कोनो शहर लेल इ सबस कष्टकारी होइत अछि जखन ओ अपन दूटा नेताक […]
-
देखू त बिहार 101 साल क भ गेलPosted on March 22, 2013 | 3 Commentsआइ बिहार 101 सालक भ गेल । बिहारक जन्म दिवस क जश्न सब बिहारी पर देखा रहल अछि। पटना क सडक सोनू निगम आ राजन मिश्र सन अनेक कलाकार क पोस्टर […]


text:
दरभंगा सपनाक शहर रहल अछि। एहि शहर क लोक सपना देखैत रहल आ ओकरा पूरा करैत रहल। एहि शहरक इ चरित्र एकरा आन शहर स अलग करैत छल। इ अलग गप अछि जे पिछला किछु साल स इ शहर सपना देखब बिसरि गेल छल। एहि ठामक लोक लग विजन क अभाव भ गेल। जनप्रतिनिधि लग शहरक विकास लेल कोनो खांका नहि रहैत छल। मुदा शहर फेर सपना देखब शुरू क देलक अछि आ इ सपना देखबा लेल शहर कए बाध्य केलथि अछि नगर विधायक संजय सरावगी। सरावगी लग दरभंगा लेल एकटा विजन अछि जेकर अनुरूप ओ शहरक विकास करबाक लेल प्रयासरत छथि। शहरक विकास कोनो एक व्यक्तिक चाहला स नहि भ सकैत अछि, मुदा विजन साफ रहला स विकास क दिशा निर्धारित कैल जा सकैत अछि आ ओकर मूल्यांकन कैल जा सकैत अछि। अगिला 20-25 साल बाद दरभंगा केहन रहत ताहि पर चर्च करबा लेल आइ जनप्रतिनिधि तैयार छथि इ अपने आप मे एकटा पैघ बदलाव अछि। दरभंगा क विकास लेल कैल जा रहल किछु दीर्घकालिक परियोजना पर विधायक संजय सरावगी स इ’समाद लेल विस्तार स गप केलथि पत्रकार आशीष झा। प्रस्तुत अछि गपशपक किछु खास अंश।
प्र- दरभंगा क विकासक मतलब सडक टा मानल जाए।
उ- नहि, हम सब शहरक सब तरह स विकास करबा मे लागल छी।
प्र- जेना।
उ- शहरक ढांचागत विकास, दरभंगाक प्रमुख पोखरिक विकास, मंदिर क विकास आ दरभंगा कए एकटा विकसित शहर बनेबाक लेल जेहन विकासक जरूरत अछि तेहन विकास। एहन मे दरभंगाक ढांचागत विकास हमर प्राथमिकता मे अछि।
प्र- सबटा कागज पर योजना अछि या जमीन पर उतरबाक उम्मीद कैल जाए। उ- किछु योजना त एहि सालक अंत तक जमीन पर उतरबाक स्थिति मे होएत, किछु योजना अगिला एक दू साल मे जमीन पर देखा जाएत।
प्र- जेना।
उ- दरभंगाक प्रसिद्ध माधेश्वर परिसरक विकास लेल करीब छह करोड टका आवंटित भ आबि गेल अछि। एहि सालक अंत तक एकर टेंडर भ जेबाक चाही। एकर संगहि लक्ष्मीविलास पैलेस क पछुलका पोखरि शहरक असगर पोखरि अछि जे एखनधरि प्रदूषण मुक्त अछि। एहि पोखरिक विकास लेल सेहो करीब 2 करोड टका आवंटित भ आबि चुकल अछि। एहि पोखरि मे मोटरबोट आ रोशनीक व्यवस्था कैल जाएत। जाहि स शहरवासी कए एकटा नीक स्थान भेटत सकत।
प्र- लक्ष्मीविलास पैलेस क पछुलका पोखरि क विकास त अहां क रहल छी, मुदा शहरक तीनटा पैघ पोखरिक विकास लेल कोनो योजना।
उ- ओ तीनू पोखरि त हमर प्राथमिकता सूची मे अछि आ ओकरा लेल करीब 14 करोडक प्रस्ताव बिहार सरकार मंजूर क देलक अछि आ ओ केंद्र सरकार लग मंजूरी लेल गेल अछि। दरभंगा लेक डिवलपमेंट प्रोजेक्ट नामक एहि योजना स तीनू पोखरि क विकास संभव भ सकत।
प्र- इ दू चारि करोड स कोना शहर कए पर्यटन योग्य बनाउल जा सकैत अछि।
उ- कहांक गप सही अछि, मुदा नगर विकास आ पर्यटन विभाग क बजट केतबा अछि सेहो देखल जाए। एहि साल पर्यटन विभागक कुल बजट क करीब एक चौथाई रकम त हम केवल एकटा योजना लेल दरभंगा आनि लेलहुं अछि। ओना सरकार विभाग क बजट बढेबा पर विचार क रहल अछि, उम्मीद कैल जाए ज अगर विभागक बजट बढैत अछि त दरभंगा कए जरूर किछु आओर टका भेटत।
प्र-माधेश्वर परिसरक विकास स सब मंदिर कए फायदा होएत या केवल रामेश्वरी श्यामा क विकास होएत।
उ- देखू, योजना त समस्त परिसर लेल बनल अछि, मुदा कामेश्वरसिंह धार्मिक न्यास पूरा परिसर बिहार सरकार कए नहि देलक अछि। एहन मे तत्काल त पूरा परिसरक विकास संभव नहि भ पाउत। एखन जेतबा बिहार सरकारक हिस्सा मे अछि ओकर विकास लेल करीब पांच करोड टका आवंटित भेल अछि। एहन मे सब मंदिरक विकास संभव नहि भ सकैत अछि।
प्र-मुदा एखन धरिक अनुभव रहल अछि जे दरभंगा मे निर्माण क नाम पर पुरान ढांचागत स्थापत्य कए नजरअंदाज कैल जाइत अछि, एहन मे कामेश्वर नगर क रूप विकृत त नहि भ जाएत।
उ- अहां नीक सवाल केलहु। हमर ध्यान एहि दिस अछि। कामेश्वर नगर क स्थापत्य कला दरभंगाक पहचान छी आ एकरा संग कोनो प्रकारक छेडछाड मंजूर नहि कैल जाएत। हम पोखरिक विकास आ मधेश्वरक विकास क दौरान जे निर्माण होएत ओकरा पुरान स्थापत्य स मिलैत-जुलैत ढांचा देबा लेल आर्टिटेक कए निर्देश द चुकल छी। ओना विश्वविद्यालय एहि दिस उदासीन अछि आ हम पिछला मास विश्वविद्यालय प्रशासन कए कहि चुकल छी जे यूरोपियन गेस्ट हाउस लग भ रहल नवनिर्माण मे इ ध्यान राखल जाए जे नव निर्माण सेहो आसपासक निर्माण जेकां लगबाक चाही। अगर नव ढांचा क स्थापत्य कला पुरान स मेल नहि खायत त पूरा इलाका क शोभा खराब भ जाएत।
प्र- नरगौना पैलेस कए सेहो बहुत दिन स आवासीय बनेबाक मांग भ रहल अछि, अहांक की कहब अछि।
उ- एहि विचारक हम समर्थन करैत छी, मुदा ओ हमर हाथ मे नहि अछि। नरगौना पैलेस विश्वविद्यालयक संपत्ति अछि आ ओकर बारे मे विवि प्रशासन कए सोचबाक चाही। ओना हम व्यक्तिगत रूप स ओकर हालत देखि कए दुखी छी।
प्र- लक्ष्मीविलास पैलेसक दरबार हॉल फेर स जीवंत भ गेल अछि, एहन मे उम्मीद कैल जाए जे नरगौना क डांस हॉल जे उत्तर भारत मे असगर अछि तेकर सेहो उद्धार होएत।
उ- दरबार हॉल त आब जीवंत भ गेल, ताहि मे दू राय नहि, मुदा नरगौना लेल सेहो मिथिला विश्विविद्यालय प्रशासन कए ओहिना सोचबाक चाही जेना संस्कृत विश्वविद्यालय दरबार हॉल लेल सोचलक।
प्र- दरभंगा कए नीक संस्थान हवाई सेवा नहि रहला स नहि भेटल, एहन मे दरभंगा एयरपोर्ट चालू करेबा लेल अहां की क रहल छी।
उ- दरभंगा एयरपोर्ट लेल हम पहिने स सक्रिय छी। दरभंगा एयरपोर्ट कए चालू करेबा लेल हम आगू सेहो प्रयास करब। दरभंगाक सांसद स एहि संबंध मे गप करब, किया त इ केंद्र सरकार आ दिल्ली क मामला अछि। दरभंगा एयरपोर्ट कए खोलब केवल दरभंगा लेल नहि पूरा उत्तर बिहार लेल जरूरी अछि। आइ मोतिहारी हुए बा सुपौल पूर्णिया सब ठामक लोक पटना जाइत अछि हवाई जहाज पकडबा लेल। दरभंगा एयरपोर्ट खुलला स पूरा उत्तर बिहार क लोक कए पटना स लग एकटा एयरपोर्ट उपलब्ध भ जाएत। संगहि एहि इलाका मे नीक संस्थान आ पैघ उद्योग लागि सकत।
प्र-दरभंगा एविएशनक जहाज जे 1963 स प्रधानमंत्री क आधिकारिक जहाज छल, ओकरा पटना बा दरभंगा मे धरोहरक रूप मे रखबाक मांग उठि रहल अछि, एहि पर अहांक की कहब अछि।
उ- जरूर हेबाक चाही, एहि लेल दरभंगाक सांसद कए पहल करबाक चाही, हम त सुझाव देब जे इ मांग कीर्ति जी लग अहां सब राखू। ओना हमरा स जे कहब हम करबा लेल तैयार छी, मुदा इ दिल्ली क गप अछि।
प्र- अहां कहल जे दरभंगाक ढांचागत विकास लेल सेहो योजना तैयार भ रहल अछि, केहन योजना तैयार भ रहल अछि।
उ- दरभंगा मे नालाक समस्या काफी गंभीर अछि। 1935 क बाद कहियो नालाक विकास लेल कोनो ठोस काज नहि भेल। पहिने शहर काफी खाली छल ताहि लेल नाला क संग संग आओर जगह पर जल निकासी भ जाइत छल। आइ अधिकतर नाला क अतिक्रमण भ चुकल अछि। किछु नाला क जमीन कए त राज दरभंगा लोक क हाथे बेच देने अछि एहन मे ओकर चौडाई बढायब नगर निगम लेल कठिन अछि। पिछला 20-25 साल मे दरभंगाक नाला संरचना पूर्णत: ध्वस्त भ गेल। एहन मे शहर लेल नव रूप मे नाला क निर्माण एक मात्र विकल्प अछि। संगहि इ देखब सेहो जरूरी अछि जे ओ निर्माण अगिला 20-25 साल तक शहर कए जल जमाव स मुक्त राखि सकए। किया त एखन जे नाला शहर मे मौजूद अछि ओ 1935 क आधार पर बनल अछि। आइ शहरक आबादी आ शहरक विस्तार दूनू 1935 क मुकाबला मे काफी बदलि चुकल अछि। ताहि लेल हम प्रयासरत छी जे शहर लेल ठोस रूप स योजना बनाउल जाए। बिहार सरकार दरभंगाक नाला संरचनाक निर्माण लेल एशियन विकास बैंक स मदद मंगने छल, जे स्वीकृत भ गेल अछि। दरभंगा सीवरेज एंड डेनेज प्रोजेक्ट लेल एशियन विकास बैंक कर्ज मुहैया करेबा लेल तैयार भ गेल अछि। इ परियोजना करीब 600 करोडक होएत। दरभंगा शहर लेल इ एखन धरिक सबस पैघ आ महत्वाकांक्षी परियोजना अछि। एशियन विकास बैंक बहुत जल्द एकरा लेल कंसल्टेंट नियुक्त करत। उम्मीद कैल जाए जे एहि पर 2013-14 मे काज शुरू भ जाएत।
प्र- अहां कहल जे अगिला 20-25 साल लेल, मुदा दरभंगाक मास्टर प्लान 2030 जे तैयार भेल अछि ओ त पांच साल जोकर नहि अछि।
उ- इ सही कहल अपने, दरभंगाक मास्टर प्लान सही रूप मे तैयार नहि कैल गेल अछि। 2030 धरि जे शहरक विस्तार देखाउल गेल अछि ओतबा दूर त शहर एखने पसरि चुकल अछि। मास्टर प्लान क अनुसार दरभंगाक पूर्व मे विस्तार मोहनपुर स किछु आगू तक देखाउल गेल अछि जखन कि शहर एखने ओहि स काफी आगू जा चुकल अछि। ताहि लेल फेर स मास्टर प्लान तैयार करबा रहल छी। नवका प्लान एहि साल अक्टूबर-नवंबर तक आउत। लोकक आपत्ति आमंत्रित कैल जाएत आ मार्च तक प्लान कए अंतिम रूप देल जाएत।
प्र- 2025 क दरभंगा हम केहन देखब।
उ- निश्चित रूप स एकटा विकसित आ सुंदर शहर क रूप मे।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
ममता शंकर
मधेपुरा । मुख्यमंत्री नीतीश कुमार कहला अछि ले सब क्षेत्र मे सुधार अनबाक अछि आ सबटा व्यवस्था कए ठीक करबाक अछि, इ हमर संकल्प छी। ओ कहला जे बिहार मे सब गोटे साक्षर भ जाए आ स्वास्थ्य ठीक रहए, एहि स पैघ आओर की गप होएत। मुख्यमंत्री मधेपुरा क जजहट सबैला मे 881 करोड़ क लागत स लगभग 25 एकड़ मे प्रस्तावित राजकीय चिकित्सा महाविद्यालय आ अस्पताल क आधारशिला रखलाक बाद जनसभा कए संबोधित क रहल छलाह। ओ कहला जे मधेपुरा मे प्रस्तावित चिकित्सा महाविद्यालय आ अस्पताल इलाज क लेल पैघ केन्द्र बनत। एहि ठाम सबतरह इलाज आ जांच क व्यवस्था होएत। नीतीश कहला जे हुनका उम्मीद अछि जे एहि चिकित्सा महाविद्यालय आ अस्पताल बनलाक बाद एहि क्षेत्र क लोक कए नीक चिकित्सा लेल राज्य क बाहर जेबाक जरूरत नहि होएत। कोसी प्रमंडल आ आसपासक लोक कए आब एहि ठाम नीक स नीक चिकित्सा सुविधा सुलभ कराउल जा रहल अछि। मुख्यमंत्री कहला जे आइ हुनका मधेपुरा मे मेडिकल कॉलेज आ अस्पताल क आधारशीला रखैत बहुत खुशी भ रहल अछि। मुख्यमंत्री कहला जे जखन ओे मुख्यमंत्री बनलाक बाद पहिल बेर मधेपुरा आयल छलाह त एहि ठाम क लोक दूटा मांग रखने छल। एकटा मांग आइ पूरा भ गेल, दोसर मांग सेहो जल्द पूरा होएत। ओ कहला ले इंजीनियरिंग कॉलेज सेहो खुलत। नीतीश कहला जे जाहि समाज मे शिक्षा क मांग बढि जाइत अछि ओकरा आगू बढबा स कियो नहि रोकि सकैत अछि। अहां सब मे शिक्षा क प्रति लगाव देखबा योग्य अछि। हमर निवेदन जे बेटा-बेटी कए बराबर मौका दी, सब कए पढ़ाउ, बेटी कए सेहो स्कूल पठाउ। प्लस टू कक्षा तक पढ़ाई लेल बेटी कए पंचायत स बाहर नहि जेबा लेल हम व्यवस्था क रहल छी। सब पंचायत मं एक-एक प्लस टू विद्यालय खोलबाक विचार अछि।
मुख्यमंत्री कहला जे प्रस्तावित भवन क नक्सा आ ओकर एलीवेसन क ओ अध्ययन केलथि अछि। मधेपुरा जिला क क्षेत्र भूकम्प जोन मे अछि, एहि लेल प्रस्तावित भवन भूकम्पनिरोधी बनत संगहि ओ हरित भवन होएत। ओहि मे सौर ऊर्जा क अधिकतम इस्तेमाल होएत, ऊर्जा क बचत होएत। इस महाविद्यालय मे चिकित्सक, चिकित्साकर्मी छात्र लेल आवासीय व्यवस्था सेहो रहत। एहि ठाम एकटा विद्युत पावर क सब स्टेशन सेहो बनाउल जाएत, ताकि एहि ठाम अबाध्य रूप स विद्युत आपूर्ति होइत रहए। ओ कहला जे अस्पताल क सुन्दर भवन क संग संग नीक चिकित्सा सुविधा सेहो देबा लेल सरकार तत्पर अछि। एक दिस मेडिकल कॉलेज क भवन क निर्माण शुरू होएत त दोसर दिस मेडिकल कॉलेज मे पढ़ाई शुरू होएत। प्रस्तावित चिकित्सा महाविद्यालय आ अस्पताल लेल सबटा चिकित्सक, प्राध्यापक आ अन्य कर्मीक पद पर नियुक्ति कए स्वकृति सरकार द देलक अछि। नियुक्ति क कार्रवाई स्वास्थ्य विभाग करत। फेर एमसीआई क टीम आकर महाविद्यालय कए स्वीकृति देत। समारोह क अध्यक्षता करैत स्वास्थ्य मंत्री अश्विनी चौबे कहला जे इ अस्पताल क्षेत्र लेल बरदान सिद्ध होएत। एहि ठाम प्रतिवर्ष 100 छात्र क नामांकन एहि महाविद्यालय मं होएत। 550 छात्र क क्षमता क छात्रावास बनत आ 650टा छात्र लेल वातानुकुलित आॅडोटोरियम सेहो बनत। अस्पताल मे 500 बेड क क्षमता होएत। प्राइवेट वार्ड मे बेड क संख्या 50 होएत। 42 बेड आईसीयू मे रहत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दिल्ली...नोएडा-एनसीआर मे रहय वाला सभ मैथिल के विद्यापति स्मृति पर्व समारोह के लेल न्योत अछि. समारोह नोएडा स्टेडियम परिसर मे शनि दिन ०4 दिसंबर के सांझ 7 बजे सं शुरू होएत.
HOME I Mast Gaane I Indian Snap I Facebook I CampusNama I Surkhiyan I LinkedIn I You Tube I Twitter I Launch Mantra
भाई बहिन केर प्रेमक पावनि सामा-चकेवा...
भाई-बहिन... पति-पत्नी केर प्रेमक पावनि सामा-चकेवा दिल्ली मे धूमधाम सं मनाएल गेल. दिल्ली के बिरला मंदिर वाटिका परिसर गाम-घरक आंगन-दलान मे बदलि गेल छल.
माए-बहिन के उल्लास सं भरल छल पूरा वाटिका परिसर. हम सभ सेहो एकठाम एतेक मैथिल लोक के देखि खुश छलहुं. दिल्ली मे रहितहुं गाम मे पहुंचि गेलहुं. दिल्ली मे रहय वाला नेना-भुटका-बुच्ची सभ के लेल त ई एकटा नवका अनुभव छलन्हि.
एहि ठाम आबि लोक के लगलन्हि जे ई सभ होनाए कतेक जरूरी अछि. किएक त एहिठाम आएल सय मे सं नब्बे लोक के सामा-चकेवा के बारे मे नीक सं पता नहि छलन्हि जे ई किएक मनाएल जाएत अछि.
अपन मिथिला... बिहार के लाखों लोक गाम-घर सं दूर रहय छथिन्ह. नौकरी... काम-काज के सिलसिला मे बाहर रहय के कारण बाहरे घर-द्वार... मकान बना लेने छथिन्ह... आ फेर खरीद लेने छथिन्ह.
बाहर रहय वाला लोक अपन परिवार के सेहो अपने संग राखय छथिन्ह जेहि कारण हुनकर बाल-बच्चा गाम घर मे होए वाला सामा-चकेवा... जितिया... चौरचन... मधुश्रावणी... जूड़िशीतल... कोजगरा के बारे मे नीक सं नहि जानए छथिन्ह.
दोसर के की कहल जाए अपन हाल सेहे अछि. गाम -घर स दूर... सभ किछ सं दूर... पावनि-त्योहार सं दूर. बस गर्मी छुट्टी मे टिकट मिलल त गाम गेलहुं नहि त कहीं बाहर के प्लान बनि गेल त ओहो छूटि गेल.
ई हाल हमरे नहि बाहर रहय वाला बेसि लोक के छनि. एहन अछि जे गामक छठि देखला 12-15 साल के करीब भ गेल. नौकरी मे लोक बंधि जाएत अछि. अपना ऊपर किछ नहि रहैत अछि फेर बौआ सभ के स्कूलक छुट्टी के सेहो परेशानी.
एहन मे यूथ ऑफ मिथिलाक तरफ सं दिल्ली मे सामा-चकेवा के कार्यक्रम राखल गेल. एहि के लेल यूथ ऑफ मिथिलाक भवेश नंदन जी... कृपानंद जी... प्रकाश झा जी आओर अमिताश जी के जतेक प्रशंसा कएल जाए कम होए. हिनका सभक कोशिश सं ई कार्यक्रम काफी सफल रहल.
प्रकाश झा जी कार्यक्रम के आखिर मे सामा-चकेवा के बारे मे लोक के बतौलखिन्ह. लोक सभ अचरज करैत छलाह जे आई-काल्हि के लोक प्रेम-विवाह पर एतेक एतराज जताबैत अछि...दोसर कास्ट मे विवाह पर बाधा ठाड़ करैत अछि.
हुनका सभ के एहि कहानी सं सीख लेबाक चाही. पत्नी-पति के बीच प्यार... भाई-बहिन के प्रेम सं सीखय के चाही. एहि कहानी मे प्रकृति... पर्यावरण के संरक्षण के बारे मे लोक के सेहो आगाह कएल गेल अछि.
बिरला मंदिर वाला कार्यक्रम मे सिर्फ मैथिले लोक नहि आएल छलाह... कइटा पत्रकार...आओर विदेशी लोक सेहो एहि लोक प्रथा... पावनि के बारे मे जानए लेल मौजूद छलाह.
हमरा सेहो कइटा एहन लोक सं भेंट भ गेल जिनका सं सिर्फ ईमेल... फेसबुक... चैट सं सम्पर्क छलन्हि. शेषनाथ मिश्र जी सं सेहो एहिठाम भेंट भ गेल. शेषनाथ जी फरीदाबाद सं एहिठाम आएल छलाह.
शेषनाथ जी हमर भाई जीक संगी अशोक झा जीके जीजाजी सेहो छथिन्ह. 1993-94 मे आईएमसीसी सं पढ़ाई करला के बाद हम अपन इंटर्नशिप अशोक जीके संग कएने छलहुं. हमर डेस्क इंचार्ज छलाह राष्ट्रीय सहारा पेपर मे.
त एहन कार्यक्रम के दौरान अपन लोक सभ सं भेंट भेलाह पर खुशी दोगुना भ जाएत अछि. दू-चारि पल खुशी-खुशी सं गुजरि जाएत अछि. संगहि- संग अपन जड़ि सं सेहो जुड़ल रहैत छी.
अहां सभ सं सेहो आग्रह जे दिल्ली... मुम्बई... कोलकाता... गुवाहाटी जतय रहुं अपन मिथिलाक लोक मिलि क एहन कार्यक्रम सभ करैत रहुं. हमरा सभ के सेहो बुलाबैत रहुं.
आओर ओकर जानकारी सेहो देल करु जेहि सं हम पहिनहि सं ओकरा हेलो मिथिला पर द देल करब. आओर कोनो पावनि-त्योहार कार्यक्रम के फोटो...गीत नाद होए त सेहो भेज देल करु
हम ओकरा अपन फोटो के ब्लॉग मुस्कुराहट आओर गीतनाद के ब्लॉग मस्त गाने पर डालि देल करब.
दिल्ली मे सामा चकेवा
दिल्ली मे रहय वाला मैथिल भाई-बहिन लोकनि के लेल बड़ नीक खबर अछि. आई 21 तारीख रवि दिन बिरला मंदिर मे सामा चकेवा के कार्यक्रम भ रहल अछि.
सामा चकेवा भाई बहिन के प्रेमक त्योहार अछि. गाम मे रहय छलहुं त बच्चा मे दीदी...बुआ सभ के संग हमहुं सभ शामिल भ जाए छलहुं.
सामा चकेवा कार्तिक शुक्ल द्वितीया के शुरू भ पूर्णिमा धरि चलैत अछि. एहि मे भाई आओर पति के दीर्घायु के लेल भगवान सं कामना कएल जाएत अछि.
बिरला मंदिर मे यूथ ऑफ मिथिला के तरफ सं सामा फोरन कार्यक्रम सेहो भ रहल अछि. जे एकदम सं मैथिल तौर तरीका सं होएत. ई कार्यक्रम जय मिथिला ग्रुप के लहकचहक डॉट कॉम के सहयोग सं आयोजित भ रहल अछि.
दिल्ली मे रहय वाला सभ मैथिल के एहि कार्यक्रम के लेल न्योत छनि. अहां सभ एहि कार्यक्रम के देखय लेल... एहि मे शामिल होए लेल अवश्य आबि.
सामा चकेवा कार्यक्रम के समय अछि सांझ 6 बजे. ई करीब 8 बजे राति धरि चलत. कार्यक्रम स्थल के पूरा पता अछि.
वाटिका, बिरला मंदिर, मंदिर मार्ग, नई दिल्ली- 110001
कोनो तरहक परेशानी होए त अहां सभ एहि फोन पर सम्पर्क क सकय छी.
96540-15163 आओर 90159-42074
त फेर भेंट होएत अछि बिरला मंदिर मे.
आरोह-अवरोहक सानिध्य
दिल्लीक त्रिवेणी सभागार मे मैलोरंगक सौजन्य सं शनिदिन संगीतक सानिध्य भेटल. मैथिलीक एहि पहिल बैंड सानिध्यक प्रस्तुति कए देखबा लेल सभागार छोट पडि गेल छल. करीब तीन घंटाक अपन प्रस्तुति मे बैंड मैथिली... नेपाली... हिंदीक संग-संग अंग्रेजीक बोल सेहो सुनौलक.
कार्यक्रम के दौरान श्रौता संगीतक आरोह आ अवरोह मे डूबल रहलाह. किछु तकनीकी खामी कए अगर नजरअंदाज करि देल जाए त कार्यक्रम अद्भुत छल. मैथिल नवयुवकक इ समूह आधुनिक संगीत मे पारंपरिक शैलीक एहन मिश्रण करबा मे सफल भेलथि अछि जाहि स अल्ला-रूदल सन लुप्त भ चुकल मैथिल गीतक शैली कए एक प्रकार स नव जन्म भेट गेल अछि.
सारंगी लेने गुदरिया बाबा क गीत एक बेर फेर नव वाद्ययंत्रक संग लोकक सामने आयल त थापड़ि अनायास बाजय लागल. गामक स्मरणक संगहि नैनपन सेहो आंखिक सामने आबि गेल.
अपन हिंदी प्रस्तुति यह संभव नहीं है स कार्यक्रम कए संपन्न करबाक बावजूद सानिध्य इ कहबा मे पूर्णतः सफल जे हुनका सब लेल कोनो चीज असंभव नहीं अछि. जरूरत अछि हुनका सब कए श्रौताक सानिध्य भेटैत रहै.
www.esamaad.com
किछ हरायल शब्द
फेसबुक पर भवेश नंदन जी बड़ नीक चीज शुरू कएलाह. ओ अपन प्रोफाइल मे मैथिलीक भोजन सं संबंधित किछ एहन शब्द रखलाह जकर इस्तेमाल कम भ रहल अछि. हिनकर एहि कोशिश पर नीक-नीक कमेंट सेहो आबि रहल छनि.
Vixy Pro के नाम सं विकास झा जीक कमेंट देखिऔ.. की यौ बाऊ...जमैन फैंक क फेसबुक पर बैसल छलु की. विकास जीक किछ शब्द जोड़य सेहो छथिन्ह. भवेश जी आओर विकास जी दूनु फिल्मकार छथिन्ह. दिल्ली मे रहय छथिन्ह आओर एहिठाम होए वाला मैथिली कार्यक्रम... समारोह मे बढ़ि-चढ़ि कs भाग लय छथिन्ह.
अहां सभ सेहो भवेश जी... विकास जी आओर कृपा नंद झाजी जकां एहने किछ-किछ शब्द डालि एहि कड़ी के जोड़ैत रहिऔ. एहि शब्द के देखि क हम सभ गाम-घर मे वापस चलि जाए छी. ई शब्द अपन मिथिलाक याद दिलाबैत अछि.
भवेश जी...विकास जी आओर कृपानंद झा जीक भोजन सं संबंधित किछ शब्द अछि...
तीमन (vegetable), सोहारी (Bread),
रामतरोई (Ladyfinger) , भांटा (Brinjal),
भंसा घर' (Kitchen) , भानस (Cooking) ,
करछ (Serving spoon/Laddle),
चंगेरा (Flatten Bamboo Basket) ,
रही(Blender) , गीरनाई (Gobble),
झोर (Gravy) , संतोला (Orange),
सियो (Apple), लेमनचूस (Candy) ,
नून (Salt), करुआ तेल (Mustard oil) ,
आलू सन्ना ( Massed Potato) ,
खिच्चैर (Rice & Pulse cooked together) ,
गहुम(Wheat), खेरही (मूंग) ( green bean)
दाइल (Pulse), झौंसगर (Spicy),
झूर सोहारी (crispy bread) , बासन (Utensil),
घाईट (Gram Flour), नेमो (Lemon),
मूर (Radish), अल्हुआ (Sweat Potato),
माउस (Meat), कांट-कूस ( Fish),
ओरिका (Milk boiling tool made with coconut Shel),
फटोन (Cheese) ,
डाढ़ी (thick layer of milk cream accumulated in milk boiling pan)
औग्थान ( post mid night dinner)
जलखई(breakfast) , पैनपियाई(brakfast for labors),
तप्पत(very hot dish), भूजा(corn snacks) ,
कुच्चा(typical mango pickle),
पिरिकिया(barley made sweet snacks)
छिट्टा (bamboo Basket),
मौनी (Small Bamboo Basket), अर्नेबा (Papaya),
लताम (Guava)
अहां सभ सेहो एहने किछ शब्द भेजबाक कष्ट करु...
जन्मशत वार्षिकी संगोष्ठी
मधुबनी के सरिसवपाही मे मैथिलीक प्रख्यात विद्वान तंत्रनाथ झा आओर सुभद्र झाजीक जन्मशत वार्षिकी भs रहल अछि. एकर आयोजन दिल्ली के साहित्य अकादमी आओर सरिसवपाही के साहित्यिकी के ओर सं कएल गेल अछि. दू दिनक एहि संगोष्टी मे करीब पचास टा विद्वान अपन-अपन व्याख्यान देताह. जाही मे डॉ अमरनाथ...डॉ सुरेश्वर झा... डॉ रामदेव झा... जीवकांत... गोविंद झा... चंद्रनाथ मिश्र अमर शामिल छथिन्ह. संगोष्ठी मे सुभद्र झा जीक पुत्र डॉ भाष्कर झा सेहो अएताह. भाष्कर जी इलाहाबाद विश्वविद्यालय सं जुड़ल छथिन्ह. ललित नारायण मिथिला विश्वविद्यालय के कुलपति डॉ पद्माशा झाजी सेहो एहि संगोष्ठी मे रहताह. मैथिलीक विकास के लेल एहन संगोष्ठी...कार्यक्रम बराबर होएत रहबाक चाही. आसपास के लोक के सेहो एहि कार्यक्रम मे शामिल भ फायदा उठएबाक चाही.
हमर ईमेल:-hellomithilaa@gmail.com
माछ चारा मिल खुलत
बिहार मे सरकार माछ उत्पादन बढ़ाबय के कोशिश मे जोर-शोर सं जुटि गेल अछि. सरकार के कोशिश अछि जे राज्य मे माछ के एतेक उत्पादन होए जेहि सं देश भर के माछ के मांग पूरा भs सकय. एहि के लेल निजी-सरकारी भागीदारी ...पीपीपी के तहत राज्य मे करीब 50टा माछ चारा मिल खोलल जाएत. सरकार के कोशिश ई रहत जे हर जिला मे कम सं कम एकटा माछ चारा मिल खुलय. ओना दरभंगा... मुजफ्फरपुर... कटिहार... पटना आओर रोहतास मे दू-दू टा चारा मिल खोलल जाएत.
बिहार मे आमतौर पर माछ के चारा नहि देल जाएत अछि. किछ ठाम देल जाएत अछि जतय माछ पालन... जीरा पालन होएत अछि. मुदा आब जखन राज्य मे चारा मिल खुलि जाएत त लोक बेसि सं बेसि एकर इस्तेमाल करताह ...जेहि सं पैदावार बढ़त. ओना लोक खुद सेहो एकर चारा बना लय छथिन्ह. चारा मे सरसों के खली... धान के भूसी आओर छोटका माछ के चूर्ण मिलाएल जाएत अछि. एहि सभ के मिलाकs बनल चारा के पोखर के पानि मे छींट देल जाएत अछि. ई पानि पर तैरत रहैत अछि. उतराएत रहैत अछि... आओर माछ एकरा खा लैत अछि.
एकटा माछ चारा मिल पर करीब 12 लाख के खर्च आबैत अछि. एहि मे मिल लगाबय वाला के तीन लाख सरकार सं मिलत बाकी के नौ लाख लोन के रूप मे देल जाएत. सरकार के कहनाय अछि जे एहि सं बेसि सं बेसि लोक माछ पालन सं जुड़ताह आओर कमाए-खाए लेल जे दिल्ली-पंजाब जाए छथि... से नहि जएताह. लोक के आमदनी बढ़त.
मिथिला के लेल सरकार के ई योजना विशेष महत्व रखैत अछि. किएक त मिथिला के गाम-गाम... टोले-टोल मे जतय जाउ दू- चारि टा पोखर... डबरा जरूर मिल जाएत. आब जखन सरकार के जोर माछ उत्पादन पर अछि त लोक सभ फेर सं एहि पर ध्यान देताह. आओर अपन मिथिला के लोक के आओर कि चाही माछ-भात सं बेहतर भोजन आओर कि भs सकैत अछि. पेट के संग मन सेहो तृप्त करु आओर पाई सेहो कमाउ.
हमर ईमेल:-hellomithilaa@gmail.com
दिल्ली मे सामा चकेवा
दिल्ली मे रवि दिन 6 तारीख मिथिला के नाम रहल... सामा चकेवा के नाम रहल... मैथिल भाई-बहिन के नाम रहल... काका-काकी के नाम रहल. संजय चौधरीजी आओर रोहिणी रमण जीक नाम रहल. संजय चौधरी जीक कसल निर्देशन मे भेल मैथिली नाटक सामा- चकेवा देखि मन गदगद भs गेल. नाटक के लेखक छलखिन्ह रोहिणी रमण झा. नाटक मे रोहिणी जीक अभिनय सेहो काफी सशक्त रहल. चूड़क के अपन अभिनय सं ओ सभ लोक के दिल जीत लेलखिन्ह. हुनकर अभिनय के जतेक प्रशंसा कएल जाए कम होएत. एक तरहे कहि सकय छी जे नाटक भने सामा-चकेवा छल मुदा मुख्य पात्र त चूड़क छल. शुरू सं अंत धरि चूड़क छाएल रहल नाटक मे. आब एहि मे रोहिणीजीक नीक अभिनय... भाव-भंगिमा ... मुद्रा के कारण बुझिऔ या खुद हुनकर लिखल नाटकक. जे होए हुनका मंच पर आबितहि लोकक थापड़ि बजय लगैत छल. छंद मे बान्हल हुनकर डॉयलॉग सेहो लोक के गुदगुलौsलक.
बच्चा मे सामा-चकेवा गाम-घर मे कई बेर देखने छी. दीदी- बुआ सभ के संग हमहुं सभ आगां-पाछां करैत छलहुं. तखन एतेक विस्तार सं एकरा बारे मे नहि मालूम छल. मुदा नाटक देखला के बाद सामा-चकेवा के बारे मे सेहो काफी किछ जानए लेल मिलल. ई नाटक भाई-बहिन... पति-पत्नीक बीच के असाधारण प्रेम के दिखाबैत अछि. एहन प्रेम विरले दिखैत अछि. पत्नी के प्रेम मे पति के चिड़य बनि जनाए... भाई के तप कs सामा-चकेवा... यानी... सामा आओर चारूवक्त्र के वापस मानव रूप मे लनाए प्रेमक चरम सीमा के देखाबैत अछि. एकरे संग नाटक मे इहो देखाएल गेल अछि जे गाम-घर मे... समाज मे चूड़क सन लोक सेहो अछि जे कतेक लोक के जिनगी तबाह करि दैत अछि. लोक के चूड़क सन लोक सं बचि के रहबाक संदेश दैत अछि ई नाटक.
नाटक सं ऊंच-नीच... राजा-प्रजा... अमीर-गरीब सं ऊपर उठि क प्रेम विवाह के सेहो पक्ष लेल गेल अछि. सामा राजा कृष्ण के पुत्री छलीह... मुदा जखन हुनका सामा के चारुवक्त्र सं प्रेम के बारे मे पता चलय छनि त ओ एहि बात के स्वीकार करि दुनु के विवाह करा दैत छथिन्ह. राह मे कोनो बाधा नहि बनय छथिन्ह. ई एकटा बड़का संदेश अछि. नाटक मे चूड़क के अलावा सूत्रधार के भूमिका मे रामश्रेष्ठ पासवान... चारूवक्त्र के भूमिका मे भास्कर आनंद... सामा के सुरभि श्रीवास्तव आओर भाई साम्ब के भूमिका मे राजेश कर्ण नीक अभिनय कएलाह. नाटक मे संजय चौधरी... ज्ञान मल्लिक... कल्पना मिश्रा... संजीव बिट्टू... प्रशांत... जन्मेजय... मुकेश दत्त... कृष्णदेव... अखिल विनय... निखिल विनय... श्रद्धा... दिव्या... दीक्षा... नेहा... वर्षा... निमिष आओर तुषार जी सेहो अपन अभिनय सं लोक के थापड़ि बजाबय लेल विवश करि देलखिन्ह.
हमर ईमेल:-hellomithilaa@gmail.com
रवि दिन सामा चकेबा
रवि दिन तारीख 6 सितम्बर के दिल्ली मे मैथिली नाटक सामा चकेबा होबय जा रहल अछि. ई नाटक मणिपद्म जयंती पर मिथिलांगन के तरफ सं कएल जा रहल अछि. नाटक मंडी हाउस के एलटीजी थियेटर मे होएत. लेखक छथिन्ह रोहिणी रमन झा... नाटक के निर्देशन करथिन्ह संजय चौधरी जी आओर संगीत देथिन्ह श्री सुन्दरम जी. संजयजी के 'किम्कर्तव्यविमुढ' आओर 'उगना हॉल्ट' नाटक देखय लेल मिलल अछि. हिनकर निर्देशन मे भेल मंचन एकदम कसल रहय छनि. लोक के बान्हले रहय छथिन्ह. लोक सभ सेहो अपन-अपन सीट सं चिपकल रहय छथिन्ह.
दिल्ली मे मैथिल भाई-बहिन लोकनि के लेल ई अपन माटि के याद करय के एकटा नीक अवसर अछि. बेसि सं बेसि संख्या मे एहिठाम आबय के कोशिश करिऔ जेहि सं कलाकार सभ के प्रोत्साहन मिलय. हुनका सब के लागन्हि जे हमर उत्साह बढ़ाबय वाला लोक के एहिठाम सेहो कोनो कमी नहि अछि. हमहुं आयब... लोक सभ के सेहो कहि रहल छिएन्हि जे अहां सभ सेहो आउ. गाम-घर सं बाहर मैथिली... मिथिलाक किछ होएत अछि त लगैत अछि जेना गामे-घर पहुंचि गेलहु. फेर अपना दिस के लोक सभ सं मिलय के सेहो ई एकटा नीक मौका दैत अछि. एहि ठाम आबि के कइटा पुरान दोस्त...चिन्हार वाला लोक सभ मिलि जाए छथिन्ह जिनका सं कई- कई साल सं कोनो भेंट-घांट नहि रहय छनि. त पहुंचु मंडी हाउस... एलटीजी थियेटर सांझ 6 बजे.
LTG, Coporsnica Marg, Mandi House, Delhi
on Sunday 06, September 09
at evening 6 pm
हमर ईमेल:-hellomithilaa@gmail.com
अहां सभ के सादर आभार...
अहां सभ के ई जानि खुशी होएत जे अहांक सभ सं लोकप्रिय मैथिली ब्लॉग हेलो मिथिला रैंकिंग मे कइटा टॉप हिंदी आ अंग्रेजी के ब्लॉग सं आगां अछि. ई सभ अहां सभक प्यार... प्रेम... आशीर्वाद... अपनापन के कारण अछि. मुदा अहांक हेलो मिथिला आगां सेहो नीक सं आगां बढ़ैत रहय... तकरा लेल अहां सभ अपन अनमोल राय... सुझाव... विचार सेहो राखल करिऔ. अहां सभ सेहो एहि मंच... दलान पर लिखल करु. एकर लोकप्रियता के फायदा उठाउ. अपन मिथिलाक गाम-घर के... सुख-दुख के गप एक दोसरा के संग बांटय के कोशिश करु. अपन इलाका के विकास के गप सं दोसर लोक के सेहो अवगत कराबिऔ. गाम-घर के कोनो नेना-धिया-पुता नीक काज करैत अछि. कोनो प्रतियोगिता मे नीक स्थान पाबैत अछि. गाम -घर के नाम ऊंच करैत अछि. ओकरा सभ लोक के संग साझा करु. एक -दोसरा के बताबिऔ... एक दोसरा सं बतिआउ. गाम-घर मे किछ भ रहल अछि हमरा बताउ हम ओकरा जरूर एहि मंच पर राखब. कोनो समस्या होए... परेशानी होए. एहि ठाम राखु... भ सकैत अछि ओ हमरा सं दूर नहि होएत ... मुदा हेलो मिथिला के पढ़य वाला जे हजारों मैथिल भाई- बहिन लोकनि छथिन्ह. ओ जरूर दूर करताह. सभ मिलि जुलि के कोशिश करताह. एतबा नहि कोनो कविता... कहानी... लोककथा अछि... फकरा अछि... दु लाइन लिखि कs भेज दिअ. हमर ई-मेल अछि hellomithilaa@gmail.com बस याद राखब जे hello mithilaa के आखिर मे डबल ए अछि. त देर कोन बात के अखने लिखनाय शुरू करु आओर भेज दिअ अपन कोनो रचना. हेलो मिथिला खुलय मे कोनो दिक्कत हुए त मोजिला फायरफॉक्स मे खोलय के कोशिश करु आ फेर google... Yahoo... Raftaar या Bing search मे हेलो मिथिला सर्च करु. ब्लॉग के लिंक मिलि जाएत फेर ब्लॉग पर चलि जाउ. त अहां सभ के एक बेर फेर सं प्रणाम... आभार आओर धन्यवाद.
हमर ईमेल:- hellomithilaa@gmail.com
अनिवासी बिहारी के लेल बनत ब्यूरो
ओना त बिहार मे विकास के किछ बयार बहय लागल अछि. मुदा अखनो ई हाल अछि जे रोजगार के लेल लोक के बिहार सं बाहरे के रास्ता देखय पडय छनि. छोट सं पैघ कोनो काज होए... कोनो नौकरी होए लोक दिल्ली... मुम्बई... पंजाब... हरियाणा... असम आ फेर बंगलुरू के रुख करैत छथि. आई काल्हि त पढ़ाई के लेल सेहो लोक मैट्रिक... इंटर कएला के बाद बाहरे चलि जाए छथि. जे नहि गेलाह ओ सेहो कॉलेजक पढ़ाई के बाद नौकरी लेल बिहार छोड़िए दैत छथि.
कतेक रास लोक त देश सं बाहर सेहो चलि जाएत छथि अरब... कुवैत... अमरीका... कनाडा.. अफ्रीका जैसन देश मे. मुदा मध्य पूर्व के देश... खाड़ी के देश मे बिहार के लोक सभ ठकैती के शिकार सेहो भ जाए छथि. कइटा लोक कबूतरबाजी के शिकार बनि जाए छथि त कइ गोटे दलाल के चक्कर मे फंसि जाए छथि. दलाल के चक्कर मे कई बेर जिनगी भर के जमा -पूंजी सेहो गंवा दैत छथि. नौकरी के झांसा द ठगि दैत अछि.
एहन लोक के सुरक्षा के लेल बिहार सरकार एकटा ओवरसीज एक्सचेंज ब्यूरो बनाबय जा रहल अछि. एकर पहिल ब्रांच पटना मे खोलल जाएत. ओकर बाद दोसर देश मे सेहो खोलल जाएत. सरकार के कहनाय अछि कि एहि सं दलाल के हाथ सं लोक के शोषण सं बचाएल जाएत.
लालूजीक मंच टूटल...
दरभंगा के चंदनपट्टी मे आरजेडी कार्यकर्ता सम्मेलन मे मंच टूटला सं पार्टी प्रमुख लालू प्रसाद यादव जी गिर पड़लाह. मंच पर हुनका संग पूर्व केंद्रीय मंत्री रघुवंश प्रसाद सिंह आओर मो. अली अशरफ फातमी जी सेहो छलखिन्ह. हिनका सभ के हल्का-फुल्का चोट सेहो अएलन्हि. दलसिंहसराय के विधायक के कनि बेसि चोट लगलन्हि. हुनका कार्यक्रता सभ तुरंत कन्हा पर लादि बाहर कएलखिन्ह. चंदनपट्टी के कामरान स्कूल मे आरजेडी के प्रमंडलीय कार्यकर्ता सम्मेलन भ रहल छल. ई सम्मेलन लोक सभा चुनाव मे पार्टी के हार के बाद कार्यकर्ता मे नवका जोश भरल लेल कएल गेल रहय. मुदा मंच पर बेसि लोक के चढ़ि जएबाक कारणे टूटि गेल. मंच के चरमराएते ओहि ठाम भगदड़ जकां मचि गेल. लोक सभ भागल लगलाह. नीक गप ई रहल जे किनको किछ नहि भेलन्हि. सभ गोटे सुरक्षित छथि. बारिश के देखैत एहिठामक पंडाल वाटरप्रूफ बनाएल गेल छल आओर रास्ता भरि तोरणद्वार सभ सेहो बनाएल गेल छल. ओना बाद मे लालूजी आओर दोसर नेता सभ अपन पार्टी कार्यकर्ता के संबोधित कएलखिन्ह.
आब ऑनलाइन पिंडदान
आब देश सं बाहर रहय वाला लोक सभ सेहो पिंडदान करा सकताह. बिहार राज्य पर्यटन विभाग के ओर सं पितृपक्ष मेला के दौरान एहि बेर सं ऑनलाइन पिंडदान कराबय के व्यवस्था कएल जा रहल अछि. एहि सुविधा के लेल विदेश मे बसल लोक के किछ खर्च सेहो करय पड़तन्हि. खर्च के भुगतान क्रेडिट कार्ड सं कएल जा सकैत अछि. जिनका पिंडदान कराबय के छनि ओ क्रेडिट कार्ड सं शुल्क के भुगतान कs वीडियो कॉन्फ्रेंसिंग सं घर बैसल पिंडदान आ पूजा कs सकताह.
अहां कहि सकय छी जे आजुक आधुनिक युग मे पूजा-पाठ सेहो आधुनिक रूप ल लेलक अछि. सभ किछ हाईटेक बनल जा रहल अछि. काम-काज... नौकरी आ दोसर कोनो परेशानी के कारण पिंडदान करय नहि आबि सकय छी ... चिंता के कोनो बात नहि. घर बैसल पिंडदान करू. बस किछ बटुआ ढीला करय पड़त. बस बटुआ भरल रहत त सभ काज होएत रहत.
बिहार के विश्वप्रसिद्ध गया पितृपक्ष मेला के अवसर पर प्रवासी भारतीय अपन पूर्वज के श्राद्ध ऑनलाइन क सकताह. एहि सं जतय हुनका आध्यात्मिक सुख मिलतन्हि ओतहि सरकार के आमदनी सेहो होएत.
एहि बेर के पितृपक्ष मेला तीन सं अठारह सितम्बर तक चलत. सरकार के उम्मीद अछि जे एहि बेर करीब आठ लाख लोक मेला मे पहुंचताह. एकरा देखैत मेला के तैयारी अखने सं शुरू करि देल गेल अछि. तैयारी के समीक्षा खुद उप मुख्यमंत्री सुशील कुमार मोदी जी कएलखिन्ह. सरकार एहि लेल ‘विष्णु सरकार’ नामक एकटा नीक होटल सेहो तैयार करबयलक अछि.
मेला के दौरान पर्यटन विभाग के तरफ सं किछ आधुनिक सुविधा वाला कॉटेज सेहो बनाएल जाएत. पर्यटन विभाग एहि बेर यात्री सभ के लेल एकटा विशेष पैकेज सेहो शुरू करय जा रहल अछि. एहि पैकेज मे यात्रा...विश्राम...पूजा आओर धुमनाय-फिरनाय शामिल रहत. तैयारी के क्रम के गया आओर बोध गया शहर के प्रमुख तालाब सभ के सफाई कएल जा रहल अछि. मेला के दौरान एहिठाम आबय वाला लोक के कोनो दिक्कत नहि होए ओकरा लेल सफाई...शौचालय आओर पीबय वाला पानि के व्यवस्था सेहो कएल जा रहल अछि...
मेला के दौरान पर्यटन विभाग के तरफ सं किछ आधुनिक सुविधा वाला कॉटेज सेहो बनाएल जाएत. पर्यटन विभाग एहि बेर यात्री सभ के लेल एकटा विशेष पैकेज सेहो शुरू करय जा रहल अछि. एहि पैकेज मे यात्रा...विश्राम...पूजा आओर धुमनाय-फिरनाय शामिल रहत. तैयारी के क्रम के गया आओर बोध गया शहर के प्रमुख तालाब सभ के सफाई कएल जा रहल अछि. मेला के दौरान एहिठाम आबय वाला लोक के कोनो दिक्कत नहि होए ओकरा लेल सफाई...शौचालय आओर पीबय वाला पानि के व्यवस्था सेहो कएल जा रहल अछि...
कि इहे सभागाछी अछि ?
मधुबनी के पास सौराठ मे आई काल्हि सौराठ सभा चलि रहल अछि. लोक सभ एहि सभा के सभागाछी के नाम सं जानैत छथिन्ह. पहिने अगर अहां भूलल-भटकलों मधुबनी आ रहिका चलि जएतहुं त पता चलि जाएत जे लगनक टाइम आबि गेल अछि... आओर सभागाछी मे सभावास चलि रहल अछि. बस स्टैंड... रेलवे स्टेशन... रिक्शा... टेम्पो पर... चारुकात कतहुं देखु... लाल-लाल धोती... चमकैत रेशमी आ मलमल के कुर्ता... ललका पाग... मुंह मे पान... हाथ मे बेंत संग कथा-वार्ताक गप मे लीन लोक मिलि जाएत छलाह. गपक विषय बस एकेटा... फलां बाबू के एतेक मे तय भेलन्हि त फलां बाबू के ओतेक मे. फलां बाबू किछ ओर धीरज रखतथिन्ह त आओर कम मे कथा तय भ जएतन्हि. ओ त धरफरा गेलाह. फलां बाबू ठका गेलाह. हुनका अपन बात पर अड़ल रहबाक चाही छलन्हि. नहि जाने कि कि...
पहिने जे बात के पता पांच-सात किलोमीटर दूरहिं सं चलि जाएत छल. आई अहां सौराठ गाम सं घुमिओ कs चलि आएब त पता नहि चलत जे आई-काल्हि सभावास चलि रहल अछि. पहिने गाजा-बाजा के संग उद्घाटन होएत छल. बिरादरी के पैघ-पैघ लोक जुटए छलखिन्ह. नेता... मंत्री सभ आबैत छलाह. आब खोजलों सं नहि मिलताह. पहिने जे कथा बिना सभागाछी के शास्त्रार्थ के पूरा नहि होएत छल. आब घरकथा सं भs जाएत अछि. आई के आधुनिक संचार... सूचना युग मे किनको सं ई बात छिपल नहि रहय छनि जे किनकर बालक कतय काज कs रहल छथिन्ह. आओर फेर कन्या के विआह योग्य होएतहिं गाम-गाम मे वरतुहार खेरा देल जाएत अछि. पता चलतहिं दस ठाम सं दबाव बना देल जाएत अछि कथा के लेल.किछ दिन के बाद अगर लोक सभ के सभागाछी के बारे मे सिर्फ किताबे टा मे पढ़य लेल मिलय त एहि मे कोनो अचरज नहि. पंजीकार सभ सेहो एहि सं निराश छथिन्ह. हुनका सभ के कहनाय छनि जे मिथिलाक एकटा गौरवशाली परम्परा खत्म भs रहल अछि. लोक सभ सिर्फ पंजी कराबय लेल एतय आबय छथि. एकटा कारण इहो कहि सकय छी जे दहेज प्रथा के खिलाफ चलय वाला अभियान के कारण सेहो लोक एहि सं दूर रहय चाहय छथिन्ह. एहि बेर 24 तारीख के शुरू भेल सभागाछी 2 जुलाई तक चलत. आब देखु आगां कि हाल रहैत अछि. ओना त एम्हर सं गुजरय वाला लोक सभ के मुंह सं एतबा सुनल जाएत अछि कि यौ इहो इहे सभागाछी अछि ?
सभा गाछी
बिहार के झटका...
अगर एहि खबर मे कनिओ सच्चाई अछि त ई बिहार के लेल बड़का झटका अछि. खबर अछि जे लालू प्रसाद यादव जी के रेल मंत्री रहैत बिहार के मढ़ौरा मे जे डीजल इंजन आओर मधेपुरा मे बिजली इंजन रेल कारखाना बनय वाला छल ओ आब बिहार सं बाहर जा सकैत अछि. बेसि उम्मीद अछि जे ई कारखाना वर्तमान रेलमंत्री ममता बनर्जी के राज्य पश्चिम बंगाल चलि जाय. एहि बारे मे बिजनेस के एकटा अखबारक livemint साइट पर खबर आइल अछि. ममता बनर्जी के ध्यान एकदम सं अर्जुन के आंखि जका पश्चिम बंगाल मे होए वाला अगिला विधान सभा पर लागल छनि. आओर ओ एहि बीच बेसि सं बेसि उपलब्धि अपना नाम पर जोड़ि लेबय चाहैत छथिन्ह. पिछला दिन ओ दीघा के लेल एकटा नबका ट्रेन सेहो शुरू कएलखिन्ह. प्रथा के उलट कोलकाता मे रेल मंत्री के काज शुरू कएलीह. कहिओ एहनो नहिं होए जे ओ कहथीह जे रेल मंत्रालय के हेडक्वार्टर सेहो कोलकाता ल आएल जाए. अहां सभ के याद होएत जे जखन रामविलास पासवान जी हाजीपुर मे रेल के कार्यालय बनौने छलखिन्ह त ममता बनर्जी कतेक विरोध कएने छलखिन्ह.
लोक सभा चुनाव भेलाह पर हम एकटा लेख लिखने छलहुं जे कि नीतीश के जीत बिहार के हार अछि तखन कइटा लोक कहने छलाह जे अहां क्षेत्रीयता पर जा रहल अछि आओर ई कि बकवास मुद्दा उठौने छी. जे लोक कहय छलखिन्ह जे केन्द्र मे राज्य सं किनको मंत्री रहने आ नहिं रहने कोई फर्क नहिं पड़ैत अछि. हुनका एहि सभ सं सबक लेबाक चाही. पिछला दिन सेहो एकटा खबर आएल रहय जे गया के आर्मी कोर सेंटर के एहि ठाम सं हटाक बंगलुरू ल जा रहल अछि.
सोचिऔ आखिर बिहार के संग भेदभाव कहिआ तक? अहां सभ अखनो नहि जागब त बिहार पिछड़ले रहत. अपन-अपन एमपी... प्रतिनिधि के जगाउ... हुनका राज्य के विकास के खिलाफ होए वाला फैसला के विरोध करय के लेल हुड़काबिऔ. नहि त जेना चलय छै चलय दिऔ. कोई नृप होए हमे का हानि ? कि फर्क पडय छै. कहबाको छै... मड़ुआ रोटी खाई छी... धारक पानि पिबय छी... बम बम भोले करय छी. त करैत रहु बम बम भोले. बाद मे सरकार के नहिं कोसबय.
एहि लिंक पर क्लिक कs ई खबर पढ़ि सकय छी- live mint.com
लोक सभा चुनाव भेलाह पर हम एकटा लेख लिखने छलहुं जे कि नीतीश के जीत बिहार के हार अछि तखन कइटा लोक कहने छलाह जे अहां क्षेत्रीयता पर जा रहल अछि आओर ई कि बकवास मुद्दा उठौने छी. जे लोक कहय छलखिन्ह जे केन्द्र मे राज्य सं किनको मंत्री रहने आ नहिं रहने कोई फर्क नहिं पड़ैत अछि. हुनका एहि सभ सं सबक लेबाक चाही. पिछला दिन सेहो एकटा खबर आएल रहय जे गया के आर्मी कोर सेंटर के एहि ठाम सं हटाक बंगलुरू ल जा रहल अछि.
सोचिऔ आखिर बिहार के संग भेदभाव कहिआ तक? अहां सभ अखनो नहि जागब त बिहार पिछड़ले रहत. अपन-अपन एमपी... प्रतिनिधि के जगाउ... हुनका राज्य के विकास के खिलाफ होए वाला फैसला के विरोध करय के लेल हुड़काबिऔ. नहि त जेना चलय छै चलय दिऔ. कोई नृप होए हमे का हानि ? कि फर्क पडय छै. कहबाको छै... मड़ुआ रोटी खाई छी... धारक पानि पिबय छी... बम बम भोले करय छी. त करैत रहु बम बम भोले. बाद मे सरकार के नहिं कोसबय.
एहि लिंक पर क्लिक कs ई खबर पढ़ि सकय छी- live mint.com
सौभाग्य मिथिला : मैथिलीक अपन चैनल
मैथिली के चौबीसों घंटा वाला अपन चैनल 18 जून सं शुरू भs रहल अछि. चैनल के नाम अछि सौभाग्य मिथिला. मिथिला... मैथिलीक लेल ई नीक खबर अछि. करीब पांच करोड़ मैथिल के लेल ई मैथिलीक पहिल मनोरंजन चैनल होएत. लाइन मे किछ आओर चैनल अछि मुदा किछ एहन पेंच... कारण अछि जेहि सं ओ ऑन एयर नहि भS रहल अछि. सौभाग्य मिथिलाक तैयारी अखन जोर-शोर सं चलि रहल अछि. चैनल के काज देख रहल छथिन्ह प्रफुल्ल कुमार मिश्रजी. प्रफुल्लजी करीब 14 साल सं टीवी सं जुड़ल छथिन्ह. आओर सौभाग्य मिथिला के धरातल पर लाबय लेल दिन-राति एक कएने छथिन्ह.
प्रफुल्ल जीक संग चैनल सं कइटा आओर अनुभवी लोक सभ जुड़ल छथिन्ह जे मिथिला... मैथिल सभ्यता... संस्कृति आओर साहित्य के लोक के बीच पहुंचाबय लेल प्रयासरत छथिन्ह. प्रिंट पत्रकारिता आओर रंगमंच सं जुड़ल कुमार शैलेन्द्र जी चैनल के प्रोग्रामिंग देख रहल छथिन्ह. उम्मीद करबाक चाही जे ओ नीक-नीक कार्यक्रम लsक अएताह. कईबेर हुनकर नाटक देखय के मौका मिलल अछि. नीक काज करय छथिन्ह.
सौभाग्य मिथिला पर भोर मे 6 बजे सं लs क राति साढ़े दस बजे धरि अहां के नबका-नबका कार्यक्रम देखायल जाएत. राति मे अहां दिनका किछ नीक कार्यक्रम के फेर से देख सकैत छी. कार्यक्रम के शुरूआत 5:55 पर पराति.. पतरा सं होएत. भोरक कार्यक्रम मे अहां भक्तिरस सं डूबल गीतक कार्यक्रम ‘फूलडालि’ ...’मैथिली मज़ा’... आधुनिक मैथिली गीतक कार्यक्रम ‘खटमिट्ठी’... प्रेमगीतक कार्यक्रम ‘सिंगरहार’... विद्यापतिक गीतक कार्यक्रम ‘भनहि विद्यापति’ आओर सभ तरहक मैथिली गीतक कार्यक्रम ‘रमन-चमन’ देखि सकय छी. सांझ मे मैथिली एलबमक गीत वाला कार्यक्रम होएत ‘मैथिली मिक्स मसाला’. सौभाग्य मिथिला ओना त अछि मैथिली चैनल मुदा एहि पर शुरू मे एक घंटाक भोजपुरी कार्यक्रम ‘भोजपुरी मिक्स मसाला’ सेहो होएत. किछ दिन के बाद मगही मे कार्यक्रम शुरू करय के सेहो विचार छनि. चैनल मे चंदा झाजीक रामायण... मैथिली गीतनाद आओर कइटा दोसर कार्यक्रम पर काज चलि रहल अछि. शैलेन्द्र जीक एकटा हंसी वाला कार्यक्रम ‘डियर भावज’ सेहो रहत. किछ दिन बाद ‘अंग्रेजी कका’... ‘सास-पुतोहु’ ओर ‘अटकन-भटकन’ नामक कार्यक्रम देखय लेल मिलत.
एकटा नबका प्रयोग ई रहत जे अहांके सांझ के कार्यक्रम मे गाम-घर मे जे महिला सभ गीत गाबय छथिन्ह बिना कोनो बैकग्राउंड म्यूजिक के... सेहो सुनय लेल मिलत ‘गीतनाद’ मे. एकरे संग ‘महेशवाणी’... ‘जय अंबेगौरी’ आओर गामघरक ‘कीर्तन’ सेहो देखय-सुनय लेल मिलत.
सौभाग्य मिथिला के अखन किछ परेशानी के सेहो सामना करय पड़ि रहल अछि. चैनल आबि जाएत मुदा कतहुं दिखबे नहिं करत त कि फायदा. केबल आओर डिश पर वितरण मे फच्चर फंसि रहल छनि. केबल आओर डिश वाला किछ बेसिए पाई मांगि रहल छनि. चैनल के खर्च के एकटा बड़का हिस्सा त डिस्ट्रीब्यूशन पर चलि जाएत अछि. एकरा सुलझाबय लेल सेहो प्रयास भs रहल अछि. ओना प्रफुल्लजी केबल वाला के सेट टॉप बॉक्स फ्री देबय लेल तैयार छथिन्ह. अहां सभ के सेहो चैनल देखय लेल अपन-अपन केबल ऑपरेटर पर चैनल देखाबय लेल दबाव बनाबय पड़त. जेहि सं कि अपन गाम –घर- टोल सं हेलो मिथिला जकां जुड़ल रहि.
किछ शिकायत सेहो आएल अछि जे चैनल के अधिकारी सभ मिथिलाक नाम पर लोक सं मुफ्त मे काज कराबय चाहैत छथिन्ह. आखिर अपन भाषा-गाम-घर-टोल सं प्रेम के मतलब ई नहि अछि जे अहां हुनका सं बेगारी कराबी. मुदा एहि बारे मे जखन शैलेन्द्रजी सं बात भेल त ओ एहि सं साफ इनकार कएलखिन्ह. हुनकर कहनाय छलन्हि जे इंडस्ट्री के मुताबिक ओ सभ के पेमेंट कs रहल छथिन्ह. हां ई बात सच अछि जे ओ गीत-संगीत सं जुड़ल लोक के सिर्फ टोकन मनी दs रहल छथिन्ह. आबय-जाय के खर्च द रहल छथिन्ह. किएक त हुनका सेहो चैनल के मार्फत अपन प्रचार मिलतन्हि. लोक के बीच हुनका पहुंचय के मौका मिलतन्हि. ओना एकटा गप त अछि जे कोनो नीक काज शुरू भेलाह पर दस तरहक बात सेहो उड़ैत अछि. भS सकैत अछि किछ लोक खोंच लगाबय लेल ई हल्ला उड़ाबैत होएथिन्ह. जे होय हमरा सभ के त सौभाग्य मिथिलाक इंतजार अछि. चैनल के किछ नीक लोक के सेहो जरूरत छनि . अगर अहां मैथिली मे काज करय चाहैत छी त सम्पर्क के पता अछि-
सौभाग्य मिथिला
ए-6/1, मायापुरी फेज -1
नई दिल्ली-110064
फोन- +91-99905-94444.
सौभाग्य मिथिला
ए-6/1, मायापुरी फेज -1
नई दिल्ली-110064
फोन- +91-99905-94444.
बिहार के फेर अपमान
महाराष्ट्र मे एक बेर फेर बिहार के अपमान भेल अछि. पुणे के एकटा लॉ इंस्टीच्यूट मे इंटरव्यू के लेल गेल छात्र के बिहारी कहि के बुलाएल गेल. बिहारी कहि क बुलाबय वाला कोनो अनपढ़ ओर गंवार लोक नहिं छलाह. बिहारी बुलाबय वाला छलाह इंटरव्यू बोर्ड के सदस्य. एतबा नहिं इंटरव्यू बोर्ड के सदस्य बिहारी के ताना देबय के संग हिनका संग के इहो कहलाह जे आबि गेलाह क्राइम प्रदेश के निवासी. एडमिशन के लेल बिहार सं संस्थान मे इंटरव्यू देबय लेल गेल छात्र के अपमानित कएल गेल. ई वाक्या रोड पर चलैत आ एम्हर-ओम्हर नहिं भेल अछि. वाक्या भेल अ देश के सम्मानित लॉ इंस्टीच्यूट मे.
ई घटना के खबर मिलला के बाद सं लोक सन्न छथि. अहां सोचि सकय छी जे इंटरव्यू बोर्ड के लोक के केहन मानसिकता अछि. लॉ के माध्यम सं ओ लोक के न्याय... सामाजिक समरसता के प्रयास कि करथिन्ह ? ओ त समाज मे जहर घोलय के काज कs रहल छथि. एकर जतेक निंदा कएल जाए कम होएत. इंटरव्यू के एहन सदस्य के खिलाफ कार्रवाई करैत महाराष्ट्र सरकार के तुरंत एहन लोक के बाहर के रास्ता देखयबाक चाही. एहन लोक समाज के लेल कलंक अछि जे समाज के... देश के बांटय के कोशिश क रहल छथि. लोक राज ठाकरे के कहैत छल. मुदा एहन पढ़ल- लिखल लोक... देश के दिशा देय वाला लोक त आओर खतरनाक अछि देश के विकास के रास्ता मे. एहन लोक के सख्त सं सख्त सजा देबय के जरूरत छै जाही सं दोसर लोक एहि तरहक हिम्मत नहिं क सकय.
मुख्यमंत्री नीतीश कुमार एहि मामला के गंभीरता सं लैत केंद्रीय गृह मंत्री आओर महाराष्ट्र के मुख्यमंत्री के पत्र भेजलखिन्ह अ. अपन पत्र मे नीतीश जी कहलथिन्ह अ कि बिहारी छात्र सभ के सुरक्षा के लsक कठोर कदम उठाबय के जरूरत अछि. नीतीश जी इहो कहलखिन्ह जे लॉ इंस्टीट्यूट मे बिहार के छात्र सं आपत्तिजनक सवाल पूछल जा रहल अछि. छात्र के इंटरव्यू बोर्ड के बिहारी विरोधी रुख के सामना करय पड़ि रहल अछि. इंटरव्यू के दौरान बिहारी छात्र सभ के कहल गेल जे बिहार क्राइमक कैपिटल अछि आओर बिहारी एहिठाम क्राइम करय लेल आबैत अछि. अपन चिट्ठी मे मुख्यमंत्री लिखलखिन्ह अ जे एहि सं बिहार के लोक के भावना के बड़का आघात पहुंचल अछि. महाराष्ट्र मे बिहारी छात्र आओर मजदूर के लगातार परेशान करनाय चिंता के बात अछि.
मुदा कि करबय पिछला बेर जखन बिहारी छात्र सभ के मुम्बई... महाराष्ट्र मे मारल-पीटल गेल छल तखनो कांग्रेसे के सरकार छल केंद्र ओर राज्य दुनु ठाम... आओर अखनो दुनु ठाम कांग्रेसे के सरकार अछि. कांग्रेस सरकार बिहारी मामला पर अनठिआबय वाला मानसिकता राखैत अछि. मामला के टालय वाला रूख राखैत अछि. राज ठाकरे मामला पर सेहो अनठिआबैत-अनठिबैत हीरो बना देलक. अगर कांग्रेर सरकार के एहि मामला पर कनिओ संजीदा रहैत त अखन धरि इंटरव्यू बोर्ड के सदस्य के हटा देल गेल रहैत. मुदा केंद्र सरकार सेहो जेना जख्म पर नूने मलय के काज करैत अछि.
आखिर बिहार के मेहनती... लगनशील... तेजतर्रार... हरफनमौला लोक के खिलाफ कहिआ तक ई सभ होएत रहत ? सरकार कोनो मामला के शुरूए मे गंभीरता सं किएक नहिं लैत अछि ? कि ऑस्ट्रेलिया...कनाडा मे जेना भारतीय छात्र के संग भs रहल अछि ओ भारत के दोसर राज्य मे बिहारी के संग होएत रहत कि ? ई सभ कहिआ तक चलैत रहत ?
मिथिला-मैथिल गौरव
जाहि दिन सँ संविधानक अष्टम सूची मे मैथिली भाषाक नाम जुटल, हम सब अपना केँ गौरवान्वित महसूस कऽ रहल छी. बात इ गौरवक अछिहो. पूरा मिथिला आ मिथिलाक बाहरो जतऽ देखू ततऽ कार्यक्रमक आयोजन भेल. नवीन- नवीन मैथिली नामधारी संस्थाक उदय आओर मैथिल... मिथिला आ मैथिलीक विकासक चर्चा तऽ आम भऽ गेल. कियो मस्त छथि तऽ कियो मैथिली भाषाक विकासक चिन्ता सँ रोगग्रस्त. कतेक गोटय तऽ सामाजिक रूप सँ चिन्तित भऽ एना कहैत छथिन्ह जे कोशीक बाढ़ि सँ जतेक नुकसान नहि भेल ताहि सँ बेसी नुकसान मैथिली नहि बजला सँ होयत. जगह-जगह मंच सँ एक पर एक विद्वानक भाषणक संग किछु ललका कानवलाक कठहँसी सुनब, साधारण लोकक विवशता भऽ गेल. मातृभाषाक प्रति प्रेम कुनु खराबो बात नहि. संविधानो मे एकर विधान अछि जे प्रारंभिक शिक्षा मातृभाषा मे देल जाय.
गजानन बाबू गामक प्रतिष्ठित... अवकाश प्राप्त शिक्षाविद छथि. अवकाश प्राप्त भेलाक पश्चात शहर छोड़ि, गामक स्थायी निवासी भऽ गेलाह संगहिं हुनके दलान पर चलय वला प्रायः अस्थायी चौपालक स्थायी सदस्य सेहो. बैसारी मे गजानन बाबू भरि दिनक अखबारी सूचना आ रेडियो-समाचारक आधार पर प्राप्त ज्ञान केँ साँझ होइतहिं, गामक लोकक बीच बँटनाय शुरू कऽ दैत छथि. श्रोताक संख्या बढ़य ताहि खातिर सुननिहारक वास्तें बेसी काल तमाकू आ अंतिम में एक बेर चाय केर इन्तजाम गजानन बाबूक तरफ सँ मुफ्त.
ओना तऽ गजानन बाबू अनेक भाषाक जानकार छथि, मुदा मातृभाषा मैथिली केर प्रति बिशेष आग्रह. बेसी काल लोकक बीच में बजैत छथि - आजुक धिया पुता आब तऽ घरो मे मैथिली बजनाय छोड़ि देलक. कनिये दिनक खातिर शहर टा गेल कि बनि गेल अंग्रेज, पहिरनाय ओढ़नाय सब ओहने. ततेक अंग्रेजिया स्कूल खुलि गेल अछि जे सब अपना-अपना बच्चा केँ ओही स्कूल मे ठूसि रहल छथि अंग्रेज बनेबाक वास्तें. कोना होयत मैथिलीक विकास? मैथिली आब घरो मे बचती की नहि? आदि... आदि "आर्ष वचन" सँ समस्त चौपालक लोक केँ बेसी काल तृप्त करैत छथिन्ह.
अंतरराष्ट्रीय मैथिली परिषदक एक कार्यक्रम गाम मे आयोजित भेल. किछु पदाधिकारीगण बाहरो सँ एलाह. गामक किछु मातृभाषा प्रेमी लोक सेहो जमा भेलाह. कार्यक्रम अस्थायी चौपाल यानि गजानन बाबूक दलाने पर आयोजित छल. गजानन बाबूक गामक लोक पर खूब प्रभाव छल. आय तऽ बाहरो सँ अतिथिगण आयल छथिन्ह तऽ नाश्ता आदिक प्रबंध सेहो होयत, इ सोचि बहुत गामक लोक सभा मे जमा भेलाह.
कार्यक्रम शुरू भेल. गजानन बाबूक मातृभाषा-प्रेम वाणी सँ फूटि पड़ल. पुरनका कैसेट बाजय लागल - आजुक धिया पुता घरो मे मैथिली नहि बाजि "मम्मी डैडी" बाजय छथि... मैथिली बाजब अपमान बुझै छथि -------- आदि आदि. लोक सब ध्यानमग्न भऽ सुनि रहल छथि. ताबत धरि एक सात आठ सालक बचिया अचानक दलान पर आबि गजानन बाबू केँ संबोधित करैत बाजल - "ग्रैंड पा ग्रैंड पा, आपको जरूरी काम से अंदर बुलाया जा रहा है." एतबा सुनतहि अतिथिगण सहित गामक लोक सेहो गुम भऽ गेलाह संगहि गजानन बाबू केँ काटू तऽ खून नहि. मातृभाषाक प्रति नकली अनुरागक पोल खुलि गेल. आखिर कथनी करनी के इ अन्तर कहिया तक?
-श्यामल सुमन
लेखक परिचय : ई रचना छनि श्री श्यामल किशोर झा जीक. ओना श्यामलजी लेखन क्षेत्र मे श्यामल सुमन के नाम सं प्रसिद्ध छथिन्ह. मूलरूप सं चैनपुर, सहरसा निवासी श्यामल सुमन जी विद्युत अभियंत्रण मे डिप्लोमा कs वर्तमान मे टाटा स्टील, जमशेदपुर मे प्रशासनिक पदाधिकारी के रूप मे अपन योगदान क रहल छथिन्ह. श्यामलजी स्कूल-कॉलेजक जमाना सं लिखि रहल छथिन्ह.. हिनकर कविता... गीत- ग़ज़ल... हास्य-व्यंग्य देशक तमाम पत्र- पत्रिका मे छपैत रहैत अछि. हिनका अहां सभ स्थानीय टीवी पर सेहो देखने आओर रेडियो पर सुनने होएब. हिनकर हिन्दी मे एकटा गीत ग़ज़ल के संकलन जल्दीए किताब के रूप मे बाजार मे आबय वाला अछि.
गजानन बाबू गामक प्रतिष्ठित... अवकाश प्राप्त शिक्षाविद छथि. अवकाश प्राप्त भेलाक पश्चात शहर छोड़ि, गामक स्थायी निवासी भऽ गेलाह संगहिं हुनके दलान पर चलय वला प्रायः अस्थायी चौपालक स्थायी सदस्य सेहो. बैसारी मे गजानन बाबू भरि दिनक अखबारी सूचना आ रेडियो-समाचारक आधार पर प्राप्त ज्ञान केँ साँझ होइतहिं, गामक लोकक बीच बँटनाय शुरू कऽ दैत छथि. श्रोताक संख्या बढ़य ताहि खातिर सुननिहारक वास्तें बेसी काल तमाकू आ अंतिम में एक बेर चाय केर इन्तजाम गजानन बाबूक तरफ सँ मुफ्त.
ओना तऽ गजानन बाबू अनेक भाषाक जानकार छथि, मुदा मातृभाषा मैथिली केर प्रति बिशेष आग्रह. बेसी काल लोकक बीच में बजैत छथि - आजुक धिया पुता आब तऽ घरो मे मैथिली बजनाय छोड़ि देलक. कनिये दिनक खातिर शहर टा गेल कि बनि गेल अंग्रेज, पहिरनाय ओढ़नाय सब ओहने. ततेक अंग्रेजिया स्कूल खुलि गेल अछि जे सब अपना-अपना बच्चा केँ ओही स्कूल मे ठूसि रहल छथि अंग्रेज बनेबाक वास्तें. कोना होयत मैथिलीक विकास? मैथिली आब घरो मे बचती की नहि? आदि... आदि "आर्ष वचन" सँ समस्त चौपालक लोक केँ बेसी काल तृप्त करैत छथिन्ह.
अंतरराष्ट्रीय मैथिली परिषदक एक कार्यक्रम गाम मे आयोजित भेल. किछु पदाधिकारीगण बाहरो सँ एलाह. गामक किछु मातृभाषा प्रेमी लोक सेहो जमा भेलाह. कार्यक्रम अस्थायी चौपाल यानि गजानन बाबूक दलाने पर आयोजित छल. गजानन बाबूक गामक लोक पर खूब प्रभाव छल. आय तऽ बाहरो सँ अतिथिगण आयल छथिन्ह तऽ नाश्ता आदिक प्रबंध सेहो होयत, इ सोचि बहुत गामक लोक सभा मे जमा भेलाह.
कार्यक्रम शुरू भेल. गजानन बाबूक मातृभाषा-प्रेम वाणी सँ फूटि पड़ल. पुरनका कैसेट बाजय लागल - आजुक धिया पुता घरो मे मैथिली नहि बाजि "मम्मी डैडी" बाजय छथि... मैथिली बाजब अपमान बुझै छथि -------- आदि आदि. लोक सब ध्यानमग्न भऽ सुनि रहल छथि. ताबत धरि एक सात आठ सालक बचिया अचानक दलान पर आबि गजानन बाबू केँ संबोधित करैत बाजल - "ग्रैंड पा ग्रैंड पा, आपको जरूरी काम से अंदर बुलाया जा रहा है." एतबा सुनतहि अतिथिगण सहित गामक लोक सेहो गुम भऽ गेलाह संगहि गजानन बाबू केँ काटू तऽ खून नहि. मातृभाषाक प्रति नकली अनुरागक पोल खुलि गेल. आखिर कथनी करनी के इ अन्तर कहिया तक?
-श्यामल सुमन
लेखक परिचय : ई रचना छनि श्री श्यामल किशोर झा जीक. ओना श्यामलजी लेखन क्षेत्र मे श्यामल सुमन के नाम सं प्रसिद्ध छथिन्ह. मूलरूप सं चैनपुर, सहरसा निवासी श्यामल सुमन जी विद्युत अभियंत्रण मे डिप्लोमा कs वर्तमान मे टाटा स्टील, जमशेदपुर मे प्रशासनिक पदाधिकारी के रूप मे अपन योगदान क रहल छथिन्ह. श्यामलजी स्कूल-कॉलेजक जमाना सं लिखि रहल छथिन्ह.. हिनकर कविता... गीत- ग़ज़ल... हास्य-व्यंग्य देशक तमाम पत्र- पत्रिका मे छपैत रहैत अछि. हिनका अहां सभ स्थानीय टीवी पर सेहो देखने आओर रेडियो पर सुनने होएब. हिनकर हिन्दी मे एकटा गीत ग़ज़ल के संकलन जल्दीए किताब के रूप मे बाजार मे आबय वाला अछि.
Subscribe to: Posts (Atom)


text:
- नचबा लेल बनल अशोक हॉल मे नहि फेर स दरबार हॉल मे होएत शपथ ग्रहण
- कईटा कोठली क एतिहासिक महत्व कए कैल जा रहल अछि उजागर
- कई साल बाद राज्यपाल क सम्मेलन लेल खुलत कान्फ्रेंस हॉल
- भवनक सब हिस्सा कए प्रयोग मे अनबा लेल भ रहल तैयारी
समदिया
नई दिल्ली । दुनियाक सबस पैघ राष्ट्राध्यक्ष निवास भारतक राष्ट्रपति भवन क आब आम आदमी सेहो अवलोकन क सकैत अछि । 340 कोठली क एहि भवन कए देखबाक इच्छा आब आम आदमी क सपना नहि रहल। राष्ट्रपति प्रणब मुखर्जी परिसर आ भवन कए आम लोक लेल खोलबाक आदेश देलथि अछि। आम लोक कए ओहि परिसर मे जेबाक पाबंदी हटा लेल गेल अछि । एक दिन मे करीब 700 पर्यटक राष्ट्रपति भवन कए देख सकताह । इ सुविधा एखन सप्ताह मे दू दिन उपलब्ध कराउल गेल अछि। ज्ञात हुए जे एहि स पूर्व एकल एहि महलक मुगल उद्यान जन साधारण लेल प्रति वर्ष फरवरी माह क दौरान खुलैत छल ।
राष्ट्रपति बनलाक बाद प्रणब मुखर्जी एहि भवन क अवलोकनक क्रम मे इ महसूस केलथि जे देशक एहि धरोहर कए मात्र किछु खास लोक लेल नहि बल्कि समस्त विश्व क लोक लेल उपलब्ध कैल जाए । राष्ट्रपति भारत निर्माण आ अंग्रेजी शासनक पतन क एहि गवाह कए दुनिया क समक्ष प्रस्तुत करबा लेल पहल केलथि अछि जे एखन धरि सुरक्षा क नाम पर नुका राखल गेल छल । भवनक अवलोकन क्रम मे राष्ट्रपति इ देख सेहो चिंता प्रकट केलथि जे एहि भवन क कईटा एतिहासिक महत्वक कोठली गोदाम क रूप मे बदलि चुकल छल, जखन कि भवन क एकटा पैघ हिस्सा कई साल स उपयोग मे नहि आनल जा रहल छल । राष्ट्रपति भवन क सबटा हिस्सा क बैसी स बैसी उपयोग करबाक निर्देश देलथि अछि । एकर संगहि राष्ट्रपति एतिहासिक दरबार हॉल कए फेर स सुसज्जित करबाक निर्देश देलथि अछि। सूत्रक अनुसार राष्ट्रपति क इच्छा अछि जे आगू स अशोक हॉलक बदला मे दरबार हॉल मे मंत्री आ प्रधानमंत्री क शपथ ग्रहण समारोह क कार्यक्रम कैल जाए। ज्ञात हुए जे देशक प्रथम प्रधानमंत्री जवाहर लाल नेहरू 14 अगस्त क राति एहि दरबार हॉल मे शपथ लेने छलाह । मुदा बाद मे शपथ ग्रहण समारोह दरबार हॉलक बदला मे अशोक हॉल मे शुरू भ गेल, जे मुख्य रूप स नचबा लेल बनाउल गेल छल । तहिना राष्ट्रपति भवन क एतिहासिक कान्फेंस हॉल काफी दिन स पुरान सामान रखबा लेल प्रयोग कैल जा रहल छल । राष्ट्रपति एकर वर्तमान रूप देख काफी उग्र भेलाह आ कहला जे एहि हॉल कए आगे स राज्यपाल आ कुलपति संग हुनक बैसार लेल प्रयोग कैल जाए ।
जानकारी क अनुसार राष्ट्रपति बनलाक बाद प्रणब जखन राष्ट्रपति भवन क अपन जिज्ञासा अधिकारी लग प्रकट केलथि त हुनका एक एक क सबटा कोठली क वर्तमान स्वरूप स अवगत कराउल गेल, एहि क्रम मे इ सेहो पता चलल जे राष्ट्रपति भवन स कईटा बहुमूल्य वस्तु गायब अछि। एहन मे ओ वस्तु क मात्र सूची बनेबा क निर्देशक संगहि राष्ट्रपति भवन कए आम जनता लेल खोलबाक सेहो निर्देश देलथि।
ज्ञात हुए जे राष्ट्रपति भवन भारत सरकार क राष्ट्रपति क सरकारी आवास क संगहि सेना क सर्वोच्च कमांडर क आवास सेहो अछि । सन 1950 तक एकरा वाइसरॉय हाउस कहल जाइत छल। तखन एहि ठाम तत्कालीन भारत क गवर्नर जनरल रहैत छलाह। इ नई दिल्ली क हृदय क्षेत्र मे स्थित अछि। एहि महल मे कुल 340टा कक्ष अछि आ इ विश्व मे कोनो राष्ट्राध्यक्ष क आवास स पैघ अछि। इ दू भाग मे विभक्त अछि। वर्तमान भारत क राष्ट्रपति, ओहि भाग मे नहि रहैत छथि जाहि भाग मे वाइसरॉय रहैत छलाह। अतिथि लेल बनल भाग मे एखन राष्ट्रपति रहैत छथि जान कि वाइसरॉल वाला भाग अतिथि लेल बना देल गेल अछि। भारत क प्रथम भारतीय गवर्नर जनरल सी राजगोपालाचार्य कए वाइसरॉय क शयन कक्ष एतबा आडंबर पूर्ण लागल छल जे ओ ओहि मे रहबा स इनकार क देने छलाह । बाद मे राजेंद्र बाबू समेत सबटा राष्ट्रपति राजगोपालाचारी वाला कोठली मे रहबाक परंपरा निभेलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर